title: Muinaisen Egyptin kalenteri

text: Vuonna 238 eaa. Ptolemaios III antoi määräyksen (Canopus-dekreetin), jonka mukaan joka neljäntenä vuonna oli oltava 366 päivää. Määräys herätti kuitenkin ankaraa vastustusta, ja muutos saatiin toteutetuksi vasta, kun Augustus vuonna 26 tai 25 eaa. määräsi, että näin korjattu ns. aleksandrialainen kalenteri oli otettava käyttöön. Karkauspäivä eli kuudes epagomena-päivä oli ensimmäisen kerran vuonna 22 eaa. Tällöin vuoden alku, Thot-kuukauden ensimmäinen päivä, käytännössä lakkasi kiertämästä vuodenaikojen ympäri ja oli tästä lähtien aina samana päivänä kuin 29. elokuuta Roomassa jo tuolloin käytetyn juliaanisen kalenterin mukaan, paitsi juliaanista karkausvuotta edeltävänä vuonna, jolloin kuudes epagomena-päivä oli 29. elokuuta ja Thot-kuukauden ensimmäinen päivä 30. elokuuta. Koska ero juliaanisen ja gregoriaanisen kalenterin välillä on nykyään 13 vuorokautta, egyptiläisen ja koptilaisen kalenterin mukainen uusivuosi on nykyisin gregoriaanisen kalenterin mukaan 11. syyskuuta paitsi karkausvuotta edeltävänä vuonna 12. syyskuuta.


title: Muinaisen Egyptin kalenteri

text: Antikytheran kone, joka valmistettiin noin 150–100 eaa., piti sisällään muun muassa egyptiläisen kalenterin näytön. Tämä osoittaa kalenterin olleen käytössä tähtitieteen alalla kreikkalaisessa maailmassa. Koneessa egyptiläisten kuukausien nimet oli kirjoitettu kreikkalaisin kirjaimin.


title: Muinaisen Egyptin kalenteri

text: Augustuksen uudistamassa muodossa egyptiläinen kalenteri on edelleen käytössä koptilaisen kirkossa sekä laajalti muutoinkin egyptiläisten keskuudessa, varsinkin talonpoikien, fellahien keskuudessa, sillä maanviljelijöiden tarpeisiin se soveltuu paljon paremmin kuin islamilainen kuukalenteri. Koptit ovat kuitenkin ottaneet käyttöön Diokletianuksen aikaisten kristillisten marttyyrien kuolemasta, vuodesta 284 jaa. alkavat vuosiluvut. Muinaisten egyptiläisten tavoin nykyisetkin egyptiläiset maanviljelijät jakavat vuoden kesään, talveen ja tulva-aikaan. Koptilaisten uskonnollisten juhlien ohella tähän kalenteriin perustuvat myös eräät paikalliset vuotuiset juhlat kuten vanha kevätjuhla "sham en nisim".


title: Muinaisen Egyptin kalenteri

text: Etiopialainen kalenteri perustuu egyptiläiseen kalenteriin, mutta kuukausilla on amharankieliset nimet ja vuosiluvut alkavat eri ajankohdasta. Ranskan vallankumouskalenteri muistutti myös egyptiläistä kalenteria, mutta vuosi alkoi syyspäiväntasauksesta.


title: Muinaisen Egyptin kalenteri

text: Vaikka Euroopassa oli keskiajalla käytössä juliaaninen kalenteri, tähtitieteilijät käyttivät laskelmissaan usein vanhaa egyptiläistä kalenteria sen matemaattisen yksinkertaisuuden vuoksi. Näin teki myös esimerkiksi Nikolaus Kopernikus laatiessaan taulukot planeettojen liikkeestä.


title: ASCOD

text: ASCOD on espanjalaisten ja itävaltalaisten yhteistyönä suunnittelema ja valmistama rynnäkköpanssarivaunu. Tämän panssarivaunun valmistajana toimivat itävaltalainen Steyr-Daimler-Puch ja espanjalainen Santa Bárbara Sistemas, jotka molemmat kuuluvat nykyään General Dynamics -konserniin. Itävallan armeijan tilaamista 112 panssarivaunusta ensimmäiset valmistuivat 2002.


title: ASCOD

text:
Miehistö
Aseistus
Mitat
Taistelumassa
Nopeus
Toimintamatka
Panssarointi


title: Sisowath Sirik Matak

text: Prinssi Sisowath Sirik Matak (22. tammikuuta 1914 – 21. huhtikuuta 1975) oli kambodžalainen kuninkaallinen.


title: Sisowath Sirik Matak

text: Sirik Matak syntyi Phnom Penhissa. Vuonna 1941 ranskalaiset viranomaiset jättivät hänet huomiotta kuninkaanvalinnassa ja kuninkaaksi tuli hänen 18-vuotias serkkunsa, prinssi Norodom Sihanouk.


title: Sisowath Sirik Matak

text: 18. maaliskuuta 1970 Sirik Matak avusti pääministeri kenraali Lon Nolia vallankaappauksessa, jossa kuningas syrjäytettiin. Sirik Matak sai itse pitää varapääministerin asemansa. Syrjäytetty kuningas tuki kuitenkin hallitusta vastaan taistelevia punakhmerejä, jotka valtasivat pääkaupungin heinäkuussa 1975. Lon Nol erosi 1. huhtikuuta 1975 ja pakeni maasta. YK:n lähettiläs John Gunter Dean tarjosi Khmertasavallan korkeille viranomaisille turvapaikkaa, mutta Sirik Matak, Long Boret ja Lon Nolin veli Lon Non kieltäytyivät. Punakhmerit teloittivat heidät 21. huhtikuuta 1975 Phnom Penhissa.


title: Norodom Suramarit

text: Norodom Suramarit (Preach Reach Brhat Pada Samdach Brhat Naradhama Suramarta), (6. maaliskuuta 1896 - 3. huhtikuuta 1960) oli Kambodžan kuningas vuodesta 1955 kuolemaansa saakka. Hän oli kuningas Norodom Sihanoukin isä ja kuningas Sisowath Monivongin serkku. Hän myös nai Monivongin tyttären Sisowath Kosawakin.


title: Norodom Suramarit

text: Monivongin kuollessa 1941 Sihanouk ranskalaiset siirtomaaisännät valitsivat Sihanoukin kuninkaaksi. Vuonna 1955 buddhalaista sosialismia suosinut Sihanouk jätti kuninkuuden isälleen ja hallitsi maata pääministerinä. Kuningas Suramaritin kuollessa hänen pojastaan tuli taas maan päämies, vaikka hän ei ottanutkaan kuninkaan titteliä kuin vasta monien vaiheiden jälkeen 1993.


title: Welcome to Hell

text: Welcome to Hell on englantilaisen Venom-yhtyeen esikoisalbumi, joka julkaistiin vuonna 1981. Se oli black metallin lisäksi merkittävä NWOBHM (New Wave of British Heavy Metal) -albumi. Musiikillinen tyyli oli ajalleen erittäin rajua ja se poikkesi selvästi muista sen ajan heavy metal -yhtyeistä.


title: Welcome to Hell

text: Levy sai ilmestyessään kritiikkiä tukkoisesta sointimaailmasta, minkä lisäksi levyllä oli soittoteknisiä virheitä. Inferno- lehden haastattelussa Conrad "Cronos" Lant selitti tämän johtuneen siitä, että levy koottiin nopeasti äänitetyistä demoista. Ne oli tarkoitettu materiaalin tallentamiseksi ja yhtye ei näin kiinnittänyt huomiota soiton tarkkuuteen tai soinnin selkeyteen. Levy-yhtiö kuitenkin ilmoitti, että varsinainen levy tehtäisiin demomateriaalista tai sopimus raukeaisi.


title: Welcome to Hell

text: Toisaalta juuri soundin raakuutta pidetään levyn keskeisenä elementtinä musiikin ohella niiden erottaessa yhtyeen välittömästi muista, huolellisemmin tuotetuista yhtyeistä.


title: Black Metal

text: Black Metal on Venom-yhtyeen toinen albumi, joka julkaistiin vuonna 1982. Albumi on yksi tärkeimmistä black metal -genren edeltäjistä, albumi muun muassa antoi genrelle nimen. Levyn nimikkokappaleen voi kuulla pelissä "Tony Hawk’s American Wasteland". Albumi on listattu kirjassa "1001 Albums You Must Hear Before You Die".


title: Black Metal

text: Levyn nimikappaletta ovat coveroineet muun muassa Cradle of Filth, Hypocrisy ja Dimmu Borgir. Se on yksi kaikkien aikojen suosituimmista black metal -lainakappaleista.


title: Black Metal

text:
Alkuperäisen vinyylijulkaisun A-puoli oli nimetty "Side Blackiksi" ja B-puoli "Side Metaliksi".
"Bloodlust" julkaistiin alun perin vain singlenä v. 1982. B - puolena oli "In Nomine Satanas"


title: Sisowath Monivong

text: Sisowath Monivong (1875–1941) oli Kambodžan kuningas vuodesta 1927 kuolemaansa saakka.


title: Sisowath Monivong

text: Sisowath Monivong oli kuningas Sisowathin (hallitsi 1904–1927) toiseksi vanhin poika. Hänen syntyessään maata hallitsi Ranskan nukkehallitsijana hänen setänsä kuningas Norodom (hallitsi 1860–1904) Odongosta käsin. Vuonna 1884 ranskalaiset valloittivat Laosin ja miehittivät Vietnamin ja Kambodža otettiin suoraan siirtomaahallintoon. Siam (vuodesta 1939 Thaimaa) lyötiin sodassa, mutta jätettiin miehittämättömäksi puskurivyöhykkeeksi. Kuninkaallinen perhe pakeni Phnom Penhiin, jossa Sisowath Monivong eli.


title: Sisowath Monivong

text: Vuonna 1904 hänen setänsä kuoli ja isästään, joka oli kruununprinssi tuli kuningas ja Monivongista kruununprinssi. Hänen isänsä kuoli 1927 ja hänestä tuli kuningas. Kuten isänsäkin, Monivong oli Ranskan nukkehallitsija ja valtaa piti ranskalainen kenraali. Monivongin aikana Kambodža sai kuitenkin vaikutteita kommunismista ja vietnamilainen Ho Tši Minh perusti Indokiinan kommunistisen puolueen 1930, joka sai suurta suosiota myös Kambodžassa. Kommunistien tavoitteena oli kuitenkin syrjäyttää ranskalaiset, eikä kuningasta.


title: Sisowath Monivong

text: Vuonna 1940 Ranska antautui Saksalle. Ranskassa vallan otti Vichyn hallitus, joka oli riippuvainen Saksasta. Myöhään 1940 japanilaiset joukot saapuivat Vietnamiin ja miehittivät Kambodžan alkuvuodesta 1941. Japanilaiset antoivat Vichyn ranskalaisen siirtomaahallinnon jatkaa toimiaan japanilaisten suojeluksessa. Thaimaa, joka oli liitossa Japanin kanssa, valloitti alueita Kambodžan länsiosasta. Kuningas pakeni loppuvuodesta Kampotiin, jossa hän pian kuoli.


title: Sisowath Monivong

text: Ranskalaiset valitsivat hänen seuraajakseen hänen 19-vuotiaan pojanpoikansa Norodom Sihanoukin.


title: Perttelin Peikot

text: Perttelin Peikot on pertteliläinen urheilun yleisseura, joka perustettiin vuonna 1922. Seuran lajivalikoimaan kuuluvat lentopallo, hiihto, suunnistus, jalkapallo, yleisurheilu ja salibandy. Värit ovat pääasiassa sininen ja valkoinen, jonka värisiä asuja käyttävät hiihtäjät, suunnistajat, lentopalloilijat ja yleisurheilijat, mutta jalkapalloilijoiden peliasut ovat punaiset.


title: Perttelin Peikot

text: Parhaiten seura muistetaan lentopallostaan, jota pelattiin SM-sarjasta vuodesta 1994 aina vuoteen 1999, jolloin edustusjoukkue yhdistyi Salon Viestin kanssa. Tästä liitosta muodostui lopulta Salon Piivolley. SM-sarjasta Peikot voittivat hopeaa kausilla 1995-1996 ja 1997-1998. Seuran kotipelit pelattiin Halikossa, koska Perttelin urheilutalolla ei ollut katsomoa.


title: Perttelin Peikot

text: Peikot saivat myös hieman kansainvälistä menestystä kaudella 1995-1996 selviytyessään CEV-cupissa kahdeksan parhaan joukkoon. Halikossa käydyssä kotiturnauksessaan Peikot kaatoivat SSC Berliinin erin 3-1, josta Salon Seudun Sanomat uutisoi 11. joulukuuta 1995 näyttävästi otsikolla "Kakko kaatoi Berliinin muurin." Lopulta Peikkojen tie CEV-cupissa kaatui neljännellä kierroksella Italialaista Alpitour Traco Cuneota vastaan.


title: At War with Satan

text: At War with Satan on Venom-yhtyeen kolmas albumi, joka julkaistiin vuonna 1983. Yhtyeen aiemmasta tuotannosta poiketen osa albumin kappaleista on melko monimutkaisia, varsinkin levyn A-puolen ainoa kappale "At War with Satan", joka kestää noin kaksikymmentä minuuttia ja on tyylillisesti ensimmäisiä pituudeltaan näin massiivisia progressiivisen metallin ilmentymiä. Albumin tuotanto on huomattavasti parempi kuin yhtyeen edellisillä albumeilla.


title: Keskussotilassairaala

text: Keskussotilassairaala suomen kielessä tarkoittaa ainakin seuraavia:


title: AMX VCI

text: AMX VCI on ranskalainen rynnäkköpanssarivaunu, joka perustuu AMX-13:n rungolle. AMX VCI:n ensimmäinen prototyyppi valmistui 1955 ja ensimmäiset sarjatuotannossa valmistuneet vaunut otettiin käyttöön 1957. Nämä valmisti Atelier de Construction Roanne (ARE).


title: AMX VCI

text:
Miehistö
Aseistus
Mitat
Taistelumassa
Nopeus
Toimintamatka
Panssarointi


title: Moukarimies

text: Moukarimies on Alan Spencerin luoma ja New World Televisionin tuottama yhdysvaltalainen tilannekomediasarja, jota ABC-televisiokanava esitti kaksi tuotantokautta vuosina 1986–1988. Sarjan pääosissa näyttelivät David Rasche, Anne-Marie Martin ja Harrison Page. "Moukarimiehen" päähahmo oli ahdasmielinen ja väkivaltainen etsivä Sledge Hammer, jonka kovaotteinen rikosten torjunta päättyi koomisiin loppuratkaisuihin.


title: Moukarimies

text: Vuonna 1971 julkaistussa rikoselokuvan "Likainen Harry" pääosassa esiintyi Clint Eastwood, jonka esittämän kovaotteisen etsivä Harry Callahanin inspiroimana 16-vuotias Alan Spencer teki käsikirjoituksen televisiosarjasta, jonka päähahmo olisi koomisen aggressiivinen poliisi. Spencer lainasi sarjan päähahmon Sledge Hammerin nimen Mike Hammerilta, joka oli sadistinen ja misogynistinen etsivä rikoskirjailija Mickey Spillanen romaaneissa.


title: Moukarimies

text: 1980-luvulla Spencer tarjosi "Moukarimiehen" esitysoikeuksia HBO-televisiokanavalle. "Salainen agentti 86" -sarjan tuottajiin kuulunut Leonard B. Stern suositteli "Moukarimiestä" HBO:n johtokunnalle, joten kanava antoi Spencerin aloittaa sarjan tuotannon. Spencerin ja johtokunnan välille syntyi kuitenkin erimielisyyksiä, koska HBO olisi halunnut Sledge Hammerin näyttelijäksi Joe Piscopon. Spencer ja HBO purkivat yhteistyösopimuksen, ja Spencer myi esitysoikeudet ABC-kanavalle. ABC:n johtokunta vaati, että sarja olisi enemmän humoristinen ja vähemmän väkivaltainen kuin Spencerin alkuperäisessä käsikirjoituksessa. Spencerin ehdotuksesta ABC antoi Sledge Hammerin roolin David Raschelle.


title: Moukarimies

text: "Moukarimiehen" huumorin keskipisteenä on sen päähenkilö Sledge Hammer, joka on San Franciscon poliisilaitoksen aggressiivinen, kapeakatseinen, itsekeskeinen ja sadistinen etsivä. Hän on liipasinherkkä asehullu, jonka "paras ystävä" on hänen .44 Magnum -revolverinsa. Hän nukkuu revolverinsa kanssa, käy sen kanssa suihkussa ja puhuu sille kuin revolveri olisi oikea henkilö. Hammerin piittaamattomuus sivullisista ja tahdottomuus tappavan tulivoiman rajoittamiseen johtaa absurdeihin tilanteisiin, kuten sarjan pilottijaksossa, jossa räjäyttää singolla rakennuksen tappaakseen tarkka-ampujan. Hammerin mielikuvituksessa hän on lainkuuliainen kansalainen, vaikka hänet on toistuvasti pidätetty viralta väkivaltaisen ja edesvastuuttoman käytöksen takia. Hän halveksii rikollisia ja pilkkaa näitä omalaatuisilla haukkumanimillä. Hammerin kapeakaistaisessa ajatusmaailmassa feminismi ja aseenkantoluvan rajoittaminen ovat pääsyylliset maailman ongelmiin. Hammerin auto on luotien rei'ittämä Dodge St. Regis, jonka peräpuskurin tarraan on kirjoitettu teksti "I ♥ VIOLENCE" ("MINÄ ♥ VÄKIVALTAA"). Hammerin holtiton ajotyyli ja tahdottomuus noudattaa liikennesääntöjä johtaa kolareihin ja liikenneruuhkiin. Hammerin toistuva vakiofraasi on ""Trust me. I know what I'm doing!"" ("Luota minuun, tiedän mitä olen tekemässä!")


title: Moukarimies

text: Sarjan toinen päähahmo on etsivä Dori Doreau, joka on Hammerin työtoveri. Kiltti, älykäs ja viehättävä Doreau on käytännössä Hammerin täydellinen vastakohta. Hienostunut ja myötätuntoinen Doreau ei siedä Hammerin ylimielistä ja näsäviisasta asennetta, mutta hän silti jatkuvasti vaarantaa henkensä pelastaakseen Hammerin kiusallisista tai tukalista tilanteista. Hammerin peittelemätön sovinismi ja kuvitelmat naisten älyllisestä alempiarvoisuudesta verrattuna miehiin on usein toistuva vitsi parivaljakon vuoropuheluissa. Sarjassa on vihjailua, että Doreau olisi salaa ihastunut Hammeriin, koska hän uskoo näkevänsä työtoverinsa epäystävällisen ulkokuoren alle.


title: Moukarimies

text: Sarjan kolmas toistuvasti esiintyvä hahmo on ylikomisario Trunk, joka toistuvasti tekee syytöksiä Hammerin epäpätevyydestä. Hammerin kömpelyyden takia Trunkille tapahtuu erilaisia onnettomuuksia ja vastoinkäymisiä, minkä oletetaan olevan syy Trunkin tylyyn ja pahansisuiseen luonteeseen.


title: Moukarimies

text: Sarjan jaksot alkavat Danny Elfmanin säveltämällä tunnusmusiikilla. Aluksi kamera näyttää lähikuvia ylellisellä samettityynyllä lepäävästä Hammerin revolverista, minkä jälkeen Hammer ottaa aseen, tähtää kuvaruutuun ja lausuu vakiofraasinsa ""Trust me. I know what I'm doing!"". Yhtäkkiä Hammer vetää liipasimesta ja ampuu kuvaruutuun reiän.


title: Moukarimies

text:
Kriitikoiden ja yleisön positiivisesta vastaanotosta huolimatta "Moukarimiehellä" oli jo ensimmäisellä tuotantokaudella ongelmia alhaisten katsojalukujen takia. Sarjaa esitettiin samanaikaisesti kuin CBS:llä näkyi "Dallas" ja NBC:llä "Miami Vice". Molemmat sarjat olivat aikansa suosituimmat televisiosarjat Yhdysvalloissa, joten ABC päätti lopettaa "Moukarimiehen" tuotannon. Eräässä jaksossa Sledge Hammer tokaisee, että olisi "kammottavaa olla Miamin ja Dallasin välissä", mikä oli viittaus sarjan heikkoon menestykseen.
"Moukarimiehen" ensimmäisen tuotantokauden viimeisessä jaksossa Hammerin yritys purkaa varastettu ydinpommi epäonnistuu tuhoten koko kaupungin ydinräjähdyksessä. Viimeisessä kohtauksessa nähdään kaupungin rauniot, raivostuneen ylikomisario Trunkin ääni kuullaan huutamassa Hammerin nimeä ja kuvaruutuun ilmestyy teksti ""To Be Continued... Next Season?"" ("Jatkuu... seuraavalla tuotantokaudella?") Jaksoa kuitenkin esitettiin uudessa esitysajassa, minkä takia katsojia oli enemmän ja ABC päätti aloittaa toisen tuotantokauden. Toisen tuotantokauden ensimmäisessä jaksossa selitettiin, että sarjan tapahtumat sijoittuvat viisi vuotta ydinräjähdystä edeltävälle ajalle.


title: BMP-23

text: BMP-23 on bulgarialainen rynnäkköpanssarivaunu, jonka valmistuksesta vastaa Bulgarian Defence Industries. Vaunu kehitettiin Bulgarian armeijan pyynnöstä. BMP-23 hyödyntää huomattavia määriä samaa tekniikkaa kuin venäläinen MT-LB.


title: BMP-23


title: Hannu Lintu

text: Hannu Petteri Lintu (s. 13. lokakuuta 1967 Rauma) on suomalainen kapellimestari. Hän aloitti Radion sinfoniaorkesteri RSO:n ylikapellimestarina 1. elokuuta 2013.


title: Hannu Lintu

text: Lintu opiskeli pianon- ja sellonsoittoa Turun konservatoriossa sekä Sibelius-Akatemiassa. Orkesterinjohtoa hän opiskeli aluksi Atso Almilan johdolla, mutta siirtyi vuonna 1992 Sibelius-Akatemian kapellimestariluokalle, missä häntä opettivat professorit Jorma Panula ja Eri Klas sekä vierailevana opettajana Ilja Musin. Vuonna 1994 Lintu voitti Bergenissä Pohjoismaisen kapellimestarikilpailun, jonka tuomariston puheenjohtajana toimi Mstislav Rostropovitš. Orkesterinjohdon diplomitutkinnon Lintu suoritti vuonna 1996.


title: Hannu Lintu

text: Vuosina 1998–2001 Lintu toimi Turun kaupunginorkesterin ylikapellimestarina ja 2002–2005 Helsingborgin sinfoniaorkesterin taiteellisena johtajana. Lintu tunnetaan aktiivisuudestaan nykymusiikin ja kantaesitysten parissa, ja hän työskentelee säännöllisesti myös Avanti!-kamariorkesterin sekä pohjoismaisten ja kansainvälisten pääsääntöisesti nykymusiikkia esittävien orkesterien kanssa. Hän toimi Avanti!n Suvisoitto -festivaalin 2005 taiteellisena johtajana.


title: Hannu Lintu

text: Lintu on vieraillut monien orkestereiden kapellimestarina useilla festivaaleilla. Tällaisia ovat Flanderin festivaali, Pekingin Golden Autumn -musiikkijuhla, Adelaiden festivaali, Berliinin juhlaviikot ja New Yorkin Lincoln Centerin Pohjoismaisen musiikin tapahtuma. Lintu on toiminut kapellimestarina useissa oopperaproduktioissa sekä maakuntaoopperoissa, Savonlinnan Oopperajuhlilla (Mozartin "Taikahuilu" 2006) että Suomen Kansallisoopperassa (muun muassa Wagnerin "Parsifal" ja Mikko Heiniön "Käärmeen hetki" 2006).


title: Hannu Lintu

text: Lintu on johtanut säännöllisesti Suomessa useita orkestereita kuten Radion sinfoniaorkesteria, Lahden kaupunginorkesteria, Tapiola Sinfoniettaa ja Tampere Filharmoniaa, jonka ylikapellimestarina hän toimi ennen Radion sinfoniaorkesteria.


title: Hannu Lintu

text: Ulkomaisia orkestereita ovat olleet muun muassa Orchestre National de Bordeaux, Bournemouthin sinfoniaorkesteri, Scottish Chamber Orchestra, Radio-Sinfonie-Orchester Frankfurt, Vancouverin sinfoniaorkesteri, Sydneyn sinfoniaorkesteri, Melbournen sinfoniaorkesteri, Queenslandin sinfoniaorkesteri, Tasmanian sinfoniaorkesteri, Kööpenhaminan filharmonikot, Stuttgartin filharmonikot, Lausannen kamariorkesteri, Liverpoolin kuninkaallinen filharmoninen orkesteri, Barcelonan sinfoniaorkesteri, Brysselin radio-orkesteri, Oslon radio-orkesteri, useat yhdysvaltalaiset orkesterit sekä orkesterit Japanissa (Nagoya Philharmonic) ja Malesiassa (Malaysian Philharmonic Orchestra).


title: Hannu Lintu

text: Lintu valittiin Radion sinfoniaorkesterin ylikapellimestariksi 14. joulukuuta 2010. Kaudella 2012–2013 hän toimi RSO:n päävierailijana. Linnun kolmivuoteskausi alkoi 1. elokuuta 2013 ja siihen sisältyi kahden vuoden jatko-optio. Huhtikuussa 2014 Linnun sopimusta jatkettiin heinäkuuhun 2018 saakka. Huhtikuussa 2016 sopimusta jatkettiin edelleen vuoteen 2021.


title: Hannu Lintu

text: Vuonna 2015 Lintu sai Pro Finlandia -mitalin. Lokakuussa 2017 hänelle myönnettiin Suomi-palkinto.


title: Hannu Lintu

text: Hannu Linnun johtamat Radion sinfoniaorkesterin levytykset ovat voittaneet useita kansainvälisiä palkintoja, muun muassa Gramophone-palkinnon vuonna 2018.


title: Hannu Lintu

text: Lintu on levyttänyt Jouni Kaipaisen, Sunleif Rasmussenin, Einojuhani Rautavaaran, Kaija Saariahon ja Magnus Lindbergin teoksia Royal Scottish National Orchestran, Danish National Symphony Orchestran, Radion sinfoniaorkesterin ja Avanti!n kanssa Ondine, Naxos, Ricordi, Claves ja Danacord -levymerkeille.


title: Hannu Lintu

text: Hannu Linnun kumppani on professori (Professor of Practice) Pekka Mattila.


title: Anazarba

text: Anazarba eli Caesareaeli Justinopolis oli kaupunki muinaisessa Kilikiassa, Turkissa Anatolian ylängöllä. Vanhimmat rauniot ovat ajalta ennen roomalaisia. Rooman hallinnossa kaupungin nimi oli Caesarea ja se oli Kilikian pääkaupunki. Maanjäristys tuhosi kaupungin lähes täysin. Keisari Justinus I rakennutti sen uusiksi ja nimesi Justinopolikseksi noin vuonna 525. 1100-luvulla kaupunki oli Vähä-Armenian pääkaupunki, ja sen nimeksi tuli jälleen Anazarba.


title: Anazarba

text: Kaupungin sijainti lähellä kapeaa solaa takasi sille alueella merkittävän aseman, ja siitä tuli yksi keskeisiä paikkoja Bysantin ja muslimimaailman välisissä kiistoissa.


title: Anazarba

text: Kaupungissa on paljon roomalaisten ajoilta säilyneistä raunioita, mm. riemukaari, stadium ja amfiteatteri.


title: 4400

text: 4400 ("The 4400") on yhdysvaltalainen science fiction -televisiosarja. Seattleen sijoittuva sarja on kuvattu Vancouverissa, Kanadassa.


title: 4400

text: 4 400 viimeisten kuuden vuosikymmenen aikana kadonnutta ihmistä palaa yllättäen. He eivät ole vanhenneet poissaolonsa aikana eivätkä muista kyseisestä ajasta mitään. Palanneet yrittävät sopeutua samalla kun muut yrittävät selvittää, mitä tapahtui. Joillakin palanneilla osoittautuu olevan yliluonnollisia kykyjä ja myöhemmin sarjassa käy ilmi, että tulevaisuuden ihmiset ovat kaapanneet kadonneet ja palauttaneet heidät tähän aikaan estämään suuren katastrofin. Erityiskyvyt johtuvat promiciini-nimisestä aineesta, joka voimistaa aivoja ja antaa jokaiselle yksilöllisen kyvyn.


title: 4400

text: Sarja alkoi viiden jakson minisarjana, jota esitettiin Yhdysvalloissa viikoittain 11. heinäkuuta – 8. elokuuta 2004. Toisen tuotantokauden 13 jaksoa esitettiin 5. kesäkuuta – 28. elokuuta 2005. Kolmannella tuotantokaudella esitettiin 13 jaksoa ja se alkoi Yhdysvalloissa 11. kesäkuuta 2006. Sarjan neljäs tuotantokausi esitettiin Yhdysvalloissa kesällä 2007. Sarjan esittäminen Suomessa alkoi 4. toukokuuta 2006 Nelosella.


title: Bugg

text: Bugg on ruotsalainen rock'n'swing-tanssi. Kotimaassaan tanssi on erittäin suosittu, mutta sen suosio on kasvanut viime aikoina suuresti myös suomalaisilla tanssilavoilla ehkä osittain varsin helpon perusaskelensa takia.


title: Bugg

text: Bugg on suhteellisen tuore tanssi, sen juuret ovat 1960–70-luvulla. Buggin kehitystä nykyiseen muotoonsa auttoi myös ruotsalaisen iskelmämusiikin kehittyminen suosiolliseen suuntaan. Buggia tanssitaan nelijakoiseen, suhteellisen nopeaan musiikkiin.


title: Bugg

text: Buggia opetetaan ja tanssitaan monella eri tyylillä. Perinteisin on pyörivä bugg, jossa tanssitaan paikoillaan naisen pyöriessä miehen ympäri. 1990-luvulla alkoi eteneminen olla toivottavaa, jolloin syntyi liikkuva bugg. Buggin kehitys on ollut yhä Ruotsissa jatkuvaa, ja jalkatyöskentely sekä vientitekniikka ovatkin ottaneet vaikutteita muista swing-tansseista tämän vuosituhannen puolella.


title: Bugg

text: Kilpatanssina bugg on tarkemmin määritelty kuin muut rock'n'swing-tanssit.


title: Jani Telaranta

text: Jani Petteri Telaranta (9. huhtikuuta 1976 – 30. lokakuuta 2018) oli suomalainen kapellimestari.


title: Jani Telaranta

text: Telaranta aloitti musiikkiopintonsa vuonna 1982 Jyväskylän konservatoriossa harmonikka pääaineenaan. Sieltä hän siirtyi vuonna 1985 Kotkan musiikkiopistoon, jossa hän aloitti pianon- ja sellonsoiton opiskelun. Vuonna 1992 hän aloitti orkesterinjohtamisen opinnot yksityisesti Jorma Panulan johdolla. Vuonna 1994 hänet hyväksyttiin Sibelius-Akatemian kapellimestariluokalle, jossa häntä Panulan lisäksi opettivat Atso Almila, Eri Klas ja Leif Segerstam. Hän osallistui myös Ilja Musinin ja Esa-Pekka Salosen mestarikursseille. Kapellimestaridiplominsa hän suoritti vuonna 1999.


title: Jani Telaranta

text: Telaranta vieraili tärkeimpien suomalaisten orkestereiden johtajana sekä toimi kapellimestarina Ruotsissa, Tanskassa, Espanjassa ja Yhdysvalloissa. Telaranta oli keväällä 2000 perustetun Uuden Nuoren KamariOrkesterin (UNKO) ylikapellimestari. Hän toimi myös Tapiolan nuorten sinfonikkojen johtajana Espoon musiikkiopistossa vuosina 2006–2011.


title: Audi Arena Oberstdorf

text: Audi Arena Oberstdorf on viiden hyppyrimäen muodostama mäkihyppystadion Oberstdorfissa Saksan eteläosassa Baijerin osavaltiossa.


title: Audi Arena Oberstdorf

text: Hyppyrimäkien koot ovat seuraavat: K120 HS137, K95 HS106, K56 HS60, K30 HS30 ja K20 HS22, kaikissa hyppyrimäissä on muovitus. Suurmäestä hypätään jokavuotisen Keski-Euroopan mäkiviikon avausosakilpailu joulukuun viimeisinä päivinä.


title: Audi Arena Oberstdorf

text: Oberstdorfin lentomäki ei sijaitse samalla alueella vaan noin neljän kilometrin päässä Audi Arena Oberstdorfista.


title: Audi Arena Oberstdorf

text: Vuonna 1909 saksalainen Bruno Bieler hyppäsi 22 metriä Oberstdorfin ensimmäisestä suurmäestä, joka oli Schanze auf den Halden. Oberstdorf oli saksalaisen mäkihypyn pääharjoittelukeskus ja sitä ylläpitääkseen Oberstdorfiin rakenettiin vuonna 1925 Karatsbichl-Schanze, mutta saman aikaisesti rakennettiin jo Schattenbergiin hyppyrimäkeä.


title: Audi Arena Oberstdorf

text: Ensimmäinen hyppyrimäki Schattenbergiin rakennettiin vuonna 1925, silloisessa hyppyrimäessä oli mahdollista hypätä noin 30 metriä. Uusi Schattenbergschanze rakennettiin 1949 ensimmäistä Keski-Euroopan mäkiviikkoa varten. Mäkihyppystadionia uudistettiin vuoden 1987 hiihdon MM-kilpailuihin, jolloin se nimettiin Schattenberg ski stadiumiksi.


title: Audi Arena Oberstdorf

text: Schattenberg ski stadiumia uudistettiin myös vuoden 2005 MM-kilpailuihin, jolloin stadionin nimeksi joulukuussa 2004 vaihdettiin Erdinger Arena. Uudistuksessa stadionille asennetiin valaistus, joka mahdollistaa iltakilpailujen järjestämisen. 1. joulukuuta 2017 stadionin nimeksi vaihdettiin Audi Arena Oberstdorf.


title: Audi Arena Oberstdorf

text: Vuoden 1987 hiihdon MM-kilpailuissa normaalimäen maailmanmestaruuden voitti tšekkoslovakialainen Jiří Parma, suurmäen kilpailun voitti itävaltalainen Andreas Felder ja joukkuekilpailun voitti Suomi joukkueella Matti Nykänen, Ari-Pekka Nikkola, Tuomo Ylipulli ja Pekka Suorsa.


title: Audi Arena Oberstdorf

text: Vuoden 2005 hiihdon MM-kilpailuissa normaalimäen maailmanmestaruuden voitti slovenialainen Rok Benkovič, suurmäen kilpailun voitti Janne Ahonen ja molemmat joukkuekilpailut voitti Itävalta samalla joukkueella Wolfgang Loitzl, Andreas Widhölzl, Thomas Morgenstern ja Martin Höllwarth.


title: Audi Arena Oberstdorf

text: Vuonna 1949 rakennettu puinen K70-hyppyrimäki alkoi käymään vanhanaikaiseksi remonteista huolimatta, joten sen oikealle puolelle ruvettiin rakentaa uutta suurmäkeä vuonna 1972, se valmistui saman vuoden Keski-Euroopan mäkiviikon osakilpailuun. Uuden suurmäen K-piste sijaitsi 110 metrissä. Se toimi myös Oberstdorfin vuoden 1973 lentomäen MM-kilpailuiden varamäkenä. Vuonna 1993 se remontoitiin K115 HS123 kokoiseksi.


title: Audi Arena Oberstdorf

text: Vuonna 2003 vanha Schattenbergschanze (K115 HS123) purettiin ja tilalle rakennettiin uusi K120 HS137 -hyppyrimäki, samalla sen alastulorinteeseen asennettiin muovitus. Uuden suurmäen avajaiset oli vuonna 2003 Keski-Euroopan mäkiviikon avausosakilpailun yhteydessä.


title: Audi Arena Oberstdorf

text: Kesällä 2012 vauhtimäkeen asennettiin uudenaikainen jäädytettävä latu-ura, samaa latu-uraa voidaan käyttää kesällä ja talvella. Kesällä latu-urassa on keraamisia näppylöitä ja integroitu kastelujärjestelmä, kun latu-uraa aloitetaan jäädyttämään kastelujärjestelmä tuottaa oikean määrän jäädytettävää vettä ja jäädytetty latu-ura valmistuu nopeasti ja helposti.


title: Audi Arena Oberstdorf

text:
Mäkiennätyksen 143,5 metriä on hypännyt Sigurd Pettersen.
Naisten mäkiennätyksen 132,0 metriä on hypännyt Irina Avvakumova, epävirallisen mäkiennätyksen 138,0 metriä ovat hypänneet Juliane Seyfarth ja Katja Požun. Lisäksi 21. elokuuta 2013 harjoitusleirillä Sarah Hendrickson kaatui 148,0 metrin hyppynsä, se on pisimmälle hypätty kesämäkisuoritus myös miehet mukaan laskien.
Kesämäkiennätyksen 145,5 metriä on hypännyt Gregor Schlierenzauer.
Ensimmäinen hyppyrimäki Schattenbergissä vihittiin käyttöön 27. joulukuuta 1925, avajaisissa Gustl Müller hyppäsi mäkiennätykseksi 35 metriä. Sitä remontoitiin suuremmaksi vuosina 1930 Saksan mestaruuskilpailuja ja 1936 olympiakarsintoja varten. Schattenbergschanze remontoitiin 1949 ensimmäistä Keski-Euroopan mäkiviikkoa varten, remontin jälkeen hyppyrimäen koko oli K70. Vaikka puista hyppyrimäkeä remontoitiin suuremmaksi ajan saatossa, se kävi vanhanaikaiseksi ja täten sen oikealle puolelle ruvettiin rakentaa uutta suurmäkeä vuonna 1972, se valmistui saman vuoden Keski-Euroopan mäkiviikon osakilpailuun. Hyppyrimäkeä remontoitiin vuosina 1978–1979, jolloin K-piste siirrettiin 70 metristä 85 metriin. Vuonna 1986 vuoden 1987 hiihdon MM-kilpailuja varten vanha puinen hyppyrimäki purettiin ja tilalle rakennettiin uusi betoninen torni, remontissa K-piste siirtyi 90 metriin ja HS-pisteeksi asetettiin myöhemmin 100 metriä. Alastulorinteen muovitus uusittiin kesällä 2003.


title: Audi Arena Oberstdorf

text: Maaliskuussa 2011 vanha vuonna 1986 rakennettu torni purettiin. Uusi torni rakennettiin 6,2 metriä taaemmaksi ja uuden K95 HS106 -hyppyrimäen avajaisia vietettiin 21. lokakuuta 2011. Normaalimäessä on samanlainen uudenaikainen keinotekoisesti jäädytettävä latu-ura kuin suurmäessä.


title: Audi Arena Oberstdorf

text:
Virallisen mäkiennätyksen 101,0 metriä on hypännyt Rok Benkovič, epävirallisen mäkiennätyksen 106,5 metriä on hypännyt Sebastian Bradatsch.
Naisten mäkiennätyksen 107,0 metriä on hypännyt Sara Takanashi.
Kesämäkiennätyksen 107,5 metriä on hypännyt Tim Heinrich.
Naisten kesämäkiennätyksen 101,5 metriä on hypännyt Anna Rupprecht.
Schattenbergiin rakennettiin muovitettu K56-hyppyrimäki vuonna 1974. Sen K-piste sijaitsee 56 metrissä ja HS-piste 60 metrissä. Alastulorinteen muovitus uusittiin kesällä 2003 ja vauhtimäki vuonna 2015.


title: Audi Arena Oberstdorf

text:
Mäkiennätyksen 60,0 metriä on hypännyt Sven Kühn.
Naisten mäkiennätyksen 39,5 metriä on hypännyt Lena Tümmers.
Kesämäkiennätyksen 62,5 metriä ovat hypänneet Thomas Hofer, Jonne Veteläinen ja Dominik Terzer.
Naisten kesämäkiennätyksen 59,0 metriä on hypännyt Katharina Althaus.
Hyppyrimäki rakennettiin vuonna 1997. Sen K- ja HS-pisteet sijaitsevat 30 metrissä. Hyppyrimäen alastulorinteessä on kesällä 2003 uusittu muovitus ja se on luonnonmäki.


title: Audi Arena Oberstdorf

text: Mäkiennätyksen 32,5 metriä on hypännyt saksalainen Benjamin Hauber 18. tammikuuta 1994, naisten mäkiennätyksen 23,5 metriä on hypännyt saksalainen Franziska Huber 12. maaliskuuta 2005. Naisten kesämäkiennätyksen 27,0 metriä on hypännyt Emilia Sorvisto 29. elokuuta 2014 yhdistetyn nuorten kesä-GP kilpailussa.


title: Audi Arena Oberstdorf

text: Hyppyrimäki rakennettiin vuonna 1997. Sen K-piste sijaitsee 20 metrissä ja HS-piste 22 metrissä. Hyppyrimäen alastulorinteessä on kesällä 2003 uusittu muovitus ja se on luonnonmäki. Ennen kesää 2017 K- ja HS-pisteet sijaitsivat 19 metrissä.


title: Audi Arena Oberstdorf

text: Mäkiennätyksen 22,0 metriä on hypännyt saksalainen Otto Schall vuonna 1994, naisten mäkiennätyksen 17,5 metriä on hypännyt saksalainen Tabea Oeffner 5. maaliskuuta 2016. Naisten kesämäkiennätyksen 19,5 metriä on hypännyt sveitsiläinen Jasmin Eggenberger 23. heinäkuuta 1999.


title: Nándor Mikola

text: Nándor Jozsef Mikola (ent. Mikolajcsik; 27. marraskuuta 1911 Budapest, Itävalta-Unkari – 3. toukokuuta 2006 Vaasa) oli unkarilaissyntyinen suomalainen akvarellitaiteilija. Hän opiskeli grafiikkaa ja maalausta synnyinmaassaan, mutta muutti Suomeen jo 1935. Hän oli leimallisesti pohjalainen taiteilija, jonka useat työt liikkuvat esittävän ja abstraktin rajamailla. Useista teoksista voi tunnistaa niiden aiheen – maiseman tai luonnon yksityiskohdan –, mutta aiheen käsittely ei ole luonnon jäljentämistä vaan oman kokemuksen ja tunnelman välittämistä.


title: Nándor Mikola

text: Pelkistäminen on Mikolan töille olennaista. Tämä on nähtävissä sekä asetelmien ja maisemien kuvauksessa että abstrakteissa valo- ja väritutkielmissa. Hänen aiheensa ovat usein lakeusmaisemia, joenuomia, pihapiirejä ja koivikkomaisemia. Toisaalta hänen aihepiirejään olivat myös karut saaristomaisemat ja jyvevät, hiljaiset lapinmaisemat. Nandor Mikolan unkarilainen luonne näkyy temperamenttina ja dynamiikkana taiteessakin.


title: Nándor Mikola

text: Akvarellimaalauksen ohella Mikola teki öljyväritöitä 1950-luvulle saakka. 1960-luvun informalistisessa vaiheessa hän yhdisti öljyväri- ja akvarellimaalauksen. 1970-luvulla Mikola palasi jälleen akvarellimaalaukseen. Tyypillistä hänen akvarellitöissään on runsas veden käyttö. 1980-luvulla Nándor Mikola kiinnostui Huippuvuorten valosta. Vuosikymmenen loppupuolella hän käytti töissään myös akvarelliliitua. 1990-luvulla hänen taiteensa oli enimmäkseen abstraktisia kokeiluja. Mikolan taiteessa on nähtävänä akvarellitaiteen klassisia aiheita kuten asetelmia, maisemia ja luontoa eri vuodenaikoina.


title: Nándor Mikola

text: Nándor Mikola opiskeli Budapestin taideteollisuuskoulun litografialuokalla (1928–1932), Wienin graafisessa instituutissa (1935) ja Budapestin vapaassa taideakatemiassa. Hän muutti Suomeen vuonna 1936.


title: Nándor Mikola

text: Mikola asui ja työskenteli Lapualla, Ilmajoella ja Vaasassa. Hän oli kahdesti naimisissa ja jäi leskeksi. Toisen maailmansodan aikana hän joutui unkarilaisuutensa takia internointileirille Lempäälään.


title: Nándor Mikola

text: Nándor Mikolalle myönnettiin professorin arvonimi 1979.


title: Dąbrowa Górnicza

text: Dąbrowa Górnicza () on kaupunki Sleesian voivodikunnassa eteläisessä Puolassa. Kaupungin asukasluku oli 123 376 vuonna 2015. Se on osa yhteen kasvanutta noin kahden miljoonan asukkaan Ylä-Sleesian suurkaupunkialuetta.


title: Dąbrowa Górnicza

text: Se kasvoi vauhdikkaasti 1800-luvulla, kun sen lähistöltä oli löydetty hiiltä. Kaupunkiin perustettiin silloin suuri terästehdas. 1990-luvun aikana kaikki seudun hiilikaivokset ovat ehtyneet, mutta terästehdas jatkaa toimintaansa, nykyisin nimellä ArcelorMittal Poland.


title: Luettelo Suomen liikenteen määräysmerkeistä

text: Seuraavassa on lueteltu Suomessa käytössä olevat määräysmerkit.


title: Ruokangas Guitars

text: Ruokangas Guitars on suomalainen, maailman arvostetuimpien kitaranvalmistajien joukkoon lukeutuva yritys, jonka on perustanut Juha Ruokangas vuonna 1995. Kitarapajan tuotteet ovat käsin tehtyjä sähkökitaroita ja sähköbassoja.


title: Ruokangas Guitars

text: Ruokankaan paja sijaitsee nykyään Harvialassa, minne se muutti kesällä 2011 Hyvinkäältä. Pajalla myydään kitaroiden lisäksi myös kitaratarvikkeita.


title: Ruokangas Guitars

text: Ruokangas Guitars on palkittu vuonna 2012 Taito-Finlandialla.


title: Sevara Nazarxon

text: Sevara Nazarxon (s. 1978) on uzbekistanilainen laulaja, säveltäjä ja dutarinsoittaja. Hän aloitti uransa Sideris-yhtyeessä, mutta lähti myöhemmin soolouralle. Vuonna 2003 ilmestyi hänen ensimmäinen kansainvälisesti julkaistu albuminsa "Yol bolsin".


title: Sevara Nazarxon

text: Nazarxonin kappale "Yallajonim" oli vuonna 2005 ehdolla BBC Radio 3:n maailmanmusiikkipalkinnon saajaksi. Nazarxon laulaa uzbekiksi.


title: Susanna Mälkki

text: Susanna Ulla Marjukka Mälkki (s. 13. maaliskuuta 1969 Helsinki) on suomalainen kapellimestari ja sellisti. Hän on toiminut muun muassa pariisilaisen Ensemble InterContemporainin musiikillisena johtajana vuosina 2006–2013.


title: Susanna Mälkki

text: Mälkki aloitti Helsingin kaupunginorkesterin ylikapellimestarina syksyllä 2016 ollen ensimmäinen nainen kyseisessä virassa. Vuotta myöhemmin hän aloitti kolmivuotisen kauden Los Angelesin filharmonikoiden päävierailijana. Orkesterin musiikillinen ja taiteellinen johtaja Gustavo Dudamel kuvailee Mälkkiä yhdeksi lahjakkaimmista tuntemistaan kapellimestareista.


title: Susanna Mälkki

text: Mälkki valmistui ylioppilaaksi vuonna 1988. Hän aloitti muusikonuransa sellistinä. Hän opiskeli sellonsoittoa Tukholman lähellä Edsbergin musiikki-instituutissa Frans Helmersonin johdolla vuosina 1989–1993 sekä Lontoossa Royal Academy of Musicissa lukuvuoden 1993–1994 David Strangen ja Lynn Harrellin johdolla. Hän suoritti sellonsoiton diplomin Sibelius-Akatemiassa vuonna 1995 muun muassa Seppo Laamasen ja Erkki Raution johdolla.


title: Susanna Mälkki

text: Mälkki voitti Turun sellokilpailun vuonna 1994 ja soitti ensikonserttinsa vuonna 1995. Hän toimi vuosina 1995–1998 sellon äänenjohtajana Göteborgin sinfoniaorkesterissa. Mälkki opiskeli vuosina 1995–1998 orkesterinjohtamista Sibelius-Akatemiassa Jorma Panulan, Atso Almilan, Eri Klasin ja Leif Segerstamin johdolla. Hän suoritti kapellimestaridiplomin vuonna 2000.


title: Susanna Mälkki

text: Mälkin ura kapellimestarina sai nostetta menestyksekkäästä orkesterinjohdosta Thomas Adèsin oopperan "Powder Her Face" Suomen kantaesityksessä vuonna 1999. Adès näki konsertin ja kutsui Mälkin Englantiin avustamaan häntä teoksen muiden esitysten kanssa. Mälkki on johtanut vierailevana kapellimestarina muun muassa Berliinin, Münchenin, Los Angelesin ja New Yorkin filharmonikkoja, Concertgebouw-orkesteria, Bostonin, Chicagon ja NHK:n sinfoniaorkesteria sekä Philadelphian ja Clevelandin orkesteria.


title: Susanna Mälkki

text: Vuosina 2002–2005 Mälkki toimi Stavangerin sinfoniaorkesterin taiteellisena johtajana ja Oulun kaupunginorkesterin päävierailijana. Vuosina 2006–2013 hän oli Ensemble InterContemporain musiikillinen johtaja Pariisissa. Vuodesta 2013 Mälkki on ollut lissabonilaisen Orquestra Gulbenkianin päävierailija. Syyskuussa 2014 hänet nimitettiin Helsingin kaupunginorkesterin ylikapellimestariksi kolmivuotiskaudelle alkaen syksystä 2016.


title: Susanna Mälkki

text: Mälkki on julkaissut useita levytyksiä, joissa hän johtaa muun muassa kamariorkesteri Avantia ja Stavangerin sinfoniaorkesteria.


title: Susanna Mälkki

text: Vuonna 2005 Mälkki sai Suomi-palkinnon. Hänet valittiin Ruotsin kuninkaallisen musiikkiakatemian jäseneksi vuonna 2008 ja Royal Academy of Music -korkeakoulun jäseneksi kesäkuussa 2010. Vuonna 2011 Mälkille myönnettiin Pro Finlandia -mitali. Klassisen musiikin lehti Musical America on valinnut Mälkin vuoden 2017 kapellimestariksi.


title: Susanna Mälkki

text: Susanna Mälkin isä on Pentti Mälkki.


title: Jaakko Pakkasvirta

text: Jaakko Juhani Pakkasvirta (28. marraskuuta 1934 Simpele – 23. maaliskuuta 2018 Vantaa) oli suomalainen elokuvaohjaaja ja näyttelijä.


title: Jaakko Pakkasvirta

text: Jaakko Pakkasvirta valmistui ylioppilaaksi vuonna 1953 ja suoritti sen jälkeen humanistisia opintoja Helsingin yliopistossa. Elokuvissa hän esiintyi vuodesta 1956 lähtien, aluksi avustajana ja vuodesta 1961 lähtien myös pääosissa lähinnä Maunu Kurkvaaran elokuvissa. Pakkasvirta toimi myös Ylioppilasteatterin johtajana vuosina 1958–1962.


title: Jaakko Pakkasvirta

text: Risto Jarvaan Pakkasvirta tutustui Jarvan "Työtä Ylioppilasteatterissa" -lyhytelokuvan (1961) suunnittelun yhteydessä. Kun Jarva vuonna 1962 ryhtyi tekemään ensimmäistä kokoillan näytelmäelokuvaansa "Yö vai päivä", hän pyysi Pakkasvirran mukaan työryhmään vastaamaan henkilöohjauksesta.


title: Jaakko Pakkasvirta

text: Kaksikon seuraavassa yhteistyöelokuvassa "X-Paroni" (1964) ohjaajia oli peräti kolme: Jarva, Pakkasvirta sekä Spede Pasanen, joista viimeinen tosin lähinnä vitsien keksijänä. Pakkasvirta näytteli elokuvassa Speden ohella suurehkoa miesosaa, palvelija-hovimestari Jamesia.


title: Jaakko Pakkasvirta

text: Pakkasvirta toimi osakkaana Jarvan ympärille muotoutuneessa Elokuvaosakeyhtiö Filminorissa, ja hän myös osallistui Jarvan elokuvien "Onnenpeli" (1965) ja "Työmiehen päiväkirja" (1967) käsikirjoitustyöryhmiin sekä näytteli myös edellisen elokuvan miespääosan. Lisäksi Pakkasvirta osallistui lukuisten Filminorin tekemien informatiivisten lyhytdokumenttielokuvien tekemiseen käsikirjoittajana, leikkaajana sekä selostustekstien lukijana.


title: Jaakko Pakkasvirta

text: Itsenäisenä elokuvaohjaajana Pakkasvirta teki debyyttinsä vuonna 1968 elokuvallaan "Vihreä leski". Filmonorin tuottama elokuva perustui Pakkasvirran omaan käsikirjoitukseen ja se ankkuroitui vahvasti suomalaisen elokuvan silloiseen muotisuuntaukseen, osallistuvaan elokuvaan. "Vihreä lesken" kuvauksen kohteena oli suomalaisen suurkaupungin asumalähiö ja sen lohduton elinympäristö. Elokuvan päähenkilö, nuori perheenäiti tuntee elävänsä tyhjiössä, joka vähitellen käy yhä ahdistavammaksi. Hänen miehensä toimii kauppamatkustajana ja perheen kolme pientä lasta ovat jatkuvasti hänen niskoillaan. Perheenäidin sielunelämä häiriytyy lohduttomista kokemuksista elokuvan edetessä yhä enemmän ja enemmän. Elokuva herätti valmistuttuaan vilkasta keskustelua sekä puolesta että vastaan, ja se sai 70 000 markan suuruisen valtionpalkinnon.


title: Jaakko Pakkasvirta

text: Pakkasvirran työ- ja osakkuussuhteet Elokuvaosakeyhtiö Filminoriin katkesivat vuonna 1970. Tästä eteenpäin Pakkasvirta tuotti elokuviaan itse Filmityö Oy -yhtiönsä nimissä. Myös seuraavat elokuvat "Kesäkapina" (1970), "Niilon oppivuodet" (1971) ja "Jouluksi kotiin" (1975) olivat olemukseltaan tyylipuhdasta osallistuvaa elokuvaa. Sen sijaan elokuvat "Runoilija ja muusa" (1978) ja "Pedon merkki" (1981) olivat lähinnä historiallisia spektaakkeleita. Arto Paasilinnan romaaniin pohjautunut elokuva "Ulvova mylläri" (1982) voitaneen puolestaan luokitella kansankomediaksi. Pakkasvirran viimeinen elokuva "Linna" (1986) oli aikalaiskritiikkien vaillinaiseksi luonnehtima versiointi Franz Kafkan samannimisestä romaanista. Pakkasvirta oli naimisissa kolme kertaa: vuosina 1959–1965 Saara Pakkasvirran, 1965–1968 Anneli Saulin ja 1969–1983 Titta Karakorven kanssa.


title: Vanha kettu

text: Vanha kettu (nyk. Kettu, ) on saksalainen rikossarja, jota on tuotettu vuodesta 1976 alkaen miltei 400 jakson verran, ja sen tuotanto jatkuu yhä. Sarjan ensimmäinen jakso, "Die Dienstreise", sai ensi-iltansa Saksassa 11. huhtikuuta 1977 ZDF-kanavalla. Suomessa sarjaa on esittää Yle TV1. Sarja on ollut Suomessa hyvin suosittu, ja tuo television ääreen viikoittain yli 500 000 katsojaa.


title: Vanha kettu

text: Ensimmäisessä sadassa jaksossa sarjan päähenkilö oli Siegfried Lowitzin esittämä rikosylikomisario Erwin Köster, joka ratkoi murhia müncheniläisessä poliisipiirissä. Hänen alaisinaan työskentelivät rikoskomisario Gerd Heymann (Michael Ande) ja rikoskomisario Martin Brenner (Jan Hendriks). Kösterin ura päättyi, kun hän kuoli hermoilevan rikollisen ampumaan vahingonlaukaukseen jaksossa "Zwei Leben".


title: Vanha kettu

text: Vuonna 1986 sarjan uudeksi päähenkilöksi vaihtui Rolf Schimpfin esittämä rikosylikomisario Leo Kress jaksolla "Sein erster Fall." Erotuksena vanhempiin jaksoihin Suomessa sarjan nimeksi napakoitui "Kettu". Martin Brenner siirtyi muualle, mutta Gerd Heymann jäi Kressin alaiseksi. Kress toi mukanaan myös mustaihoisen rikoskomisario Henry Johnsonin (roolissa Charles M. Huber). Myös viileän asiallinen rikoskomisario ja rikospaikkatutkija Werner Riedmann (Markus Böttcher) toimi Kressin ryhmässä myös rikospaikkatutkinnan ulkopuolella. Myöhemmin vuonna 1997 Henry Johnson siirtyi muualle, ja hänet korvasi niin ikään mustaihoinen rikoskomisario Axel Richter (roolissa Pierre Sanoussi-Bliss). Leo Kress vetäytyi eläkkeelle vuonna 2008 jakson "Jakob" myötä. Hänet nähdään kuitenkin vierailevana tähtenä sarjassa vuonna 2009. Axel Richter siirtyi kauden 43 viimeisen jakson "Der Tote im Acker jälkeen vaihto-ohjelmaan Washingtoniin, myös Werner Riedman siirtyi saman jakson jälkeen Saksan keskusrikospoliisin palvelukseen. Kauden 44 ensimmäisessä jaksossa Tödlicher Verrat murharyhmän uusiksi jäseniksi tulivat rikoskomisario Annabell Lorenz (Stephanie Stumph) ja rikoskomisario Tom Kupfer (Ludwig Blochberger)


title: Vanha kettu

text: Kressin jätettyä sarjan murharyhmän uutena johtajana aloitti rikosylikomisario Rolf Herzog (roolissa Walter Kreye) jaksolla "Doppelspiel". Hänen työkavereinaan jatkoivat Richter, Riedmann ja Heymann. Hergozin esittäjä Kreye joutui kuitenkin jättämään sarjan vain muutaman vuoden jälkeen sairauden vuoksi. Hänen viimeiseksi jaksokseen jäi vuonna 2011 kuvattu "Lautloser Tod".


title: Vanha kettu

text: Sarjan neljäntenä päähenkilönä rikosylikomisario Richard Vossina aloitti vuonna 2012 Jan-Gregor Kremp jaksolla "Königskinder".


title: Siska

text: Siska on saksalainen ZDF:n, SF DRS:n ja ORF:n tuottama television rikossarja, jossa ratkotaan murhia Müncheniläisessä poliisipiirissä.


title: Siska

text:
"Siskan" loivat käsikirjoittaja Herbert Reinecker ja tuottaja Helmut Ringelmann vuonna 1998 "Derrick"-sarjan, jota oli vuodesta 1974 valmistunut 281 jaksoa, jälkeen. "Siskan" päähenkilönä oli aikaisemmin Peter Kremerin esittämä rikosylikomisario Peter Siska, joka kuitenkin kuoli 56. jaksossa ”Der Abgrund”. Hänen tilalleen vuonna 2004 päähenkilöksi tuli Peterin veli rikosylikomisario Viktor Siska, jota näytteli Wolfgang Maria Bauer. Jo Peter Siskan aikakaudella Siskaa avusti Werner Schnitzerin esittämä kollega rikosylikomisario Jacob Hahne ja Viktorin tultua Tobias Nathin esittämä rikoskomisario Gerhard Lessmann. Lessmannin tilalle ryhmään vuoden 2007 alusta siirtyi rikoskomisario Robert Dallberg (Dirk Plönissen). Vuosina 1998–2003 sarjassa oli rikoskomisario Lorenz Wiegand, jota esitti Matthias Freihof, sekä vuosina 1999-2004 sarjassa esiintynyt Robinson Reichelin esittämä rikoskomisario ja rikospaikkatutkija Felix Bender. Sarjan tekeminen päättyi vuonna 2008.
Herbert Reinecker on käsikirjoittanut sarjaan vain neljä alkuvuosien jaksoa. Pääosan jaksoista ovat käsittäneet monet muut saksalaisista rikossarjoista tunnetut nimet kuten "Kettua" käsikirjoittaneet Adolf Schröder ja Siegfried Schneider, "Kettua" ja "Kahden keikkaa" käsikirjoittanut Detlef Müller sekä Albert Sandner. Sarjan tunnusmusiikin on säveltänyt Eberhard Schoener.


title: Siska

text: "Siskaa" esitetään tai on esitetty noin kahdessakymmenessä maassa. Suomessa Siskaa esitettiin Yle TV2 -kanavalla.


title: NYPD Blue

text: NYPD Blue oli Emmy-palkittu pitkäikäinen yhdysvaltalainen television rikossarja. Sen tapahtumat sijoittuivat New Yorkiin. Sarjan loivat Steven Bochco ja David Milch. Yhdysvalloissa ABC-televisiokanava esitti sitä 21. syyskuuta 1993 – 1. maaliskuuta 2005.


title: NYPD Blue

text: Sarjan tapahtumat käsittelivät kuvitteellisen Manhattanin 15. rikospiirin sisäisiä ja ulkoisia kamppailuja työ- ja ihmissuhdeasioissa. Tyypillinen jakso kattaa yhden päivän tapahtumat ja siinä punoutuu yhteen useita samanaikaisia juonikuvioita.


title: NYPD Blue

text: Dennis Franzin esittämä Andy Sipowicz, NYPD:n veteraanipoliisi oli sarjan päähenkilö. Tärkeimpiä muita hahmoja olivat David Caruson esittämä etsivät John Kelly (1993–1994), etsivä Bobby Simone (Jimmy Smits, 1994–1998), etsivä Danny Sorenson (Rick Schroder, 1998–2001) ja etsivä John Clark Jr. (Mark-Paul Gosselaar, 2001–2005). Nämä kaikki esittivät Sipowiczin nuorempaa työparia.


title: NYPD Blue

text: Dennis Franz oli ainoa näyttelijä, joka oli mukana kaikissa 261 esitetyssä jaksossa. Etsivä Greg Medavoyta esittänyt Gordon Clapp oli mukana myös kaikilla 12 tuotantokaudella.


title: Johnny Logan

text: Johnny Logan, oikealta nimeltään Seán Patrick Michael Sherrard (s. 13. toukokuuta 1954 Frankston, Australia) on irlantilainen laulaja. Hän on voittanut Eurovision laulukilpailun kahdesti laulajana ja kerran kappaleen säveltäjänä. Uransa aikana Logan on julkaissut 40 singleä ja 19 albumia.


title: Johnny Logan

text: Loganin isä oli tunnettu irlantilainen tenori Patrick O'Hagan, joka esiintyi kolmesti Valkoisessa talossa Washingtonissa. Perhe muutti takaisin Irlantiin Johnnyn ollessa kolmen vuoden ikäinen. Lapsuudessaan ja nuoruudessaan hän soitti kitaraa ja kirjoitti lauluja. Koulun jälkeen hän toimi sähkömiehenä ja esiintyi folk- ja blues-klubeilla.


title: Johnny Logan

text: Ensimmäisen euroviisuvoittonsa Logan saavutti 1980 Alankomaissa Shay Healyn kappaleella "What's Another Year?". Toisen voittonsa hän nappasi 1987 Brysselissä omalla kappaleellaan "Hold Me Now". Vuonna 1992 Linda Martin voitti Malmössä, Ruotsissa käydyn kilpailun Loganin kirjoittamalla kappaleella "Why Me?" . Aikaisemmin Martinin esittämä Loganin kirjoittama kappale oli lähellä voittoa vuonna 1984, kun "Terminal 3" sijoittui toiseksi voiton mentyä ruotsalaiselle Herreysille kappaleella "Diggi-loo diggi-ley".


title: Johnny Logan

text: Suomalaisilla tv-kanavilla Johnny Logan on esiintynyt Eurovision laulukilpailujen lisäksi useasti. Viimeisimmän Eurovision laulukilpailuvoittonsa jälkeen 6.6.1992 Logan esiintyi erikoisvieraana Lahden kaupunginteatterista lähetetyssä Yle TV1:n Keskiyön auringon laulufestivaalissa (Midnight Sun Song Festival) ja 11.2.1998 TV1 lähetti Sunny Notes Oy:n tuottaman ohjelman "Mr. Euroviisu - Johnny Logan" . Tv-ohjelman konserttiosuudet oli nauhoitettu Johnny Loganin Kulttuuritalon konsertista Helsingissä 3.2.1998.


title: Bob Montgomery

text: Bob Montgomery (10. helmikuuta 1919 – 25. elokuuta 1998) oli amerikkalainen nyrkkeilijä, jonka uran huippuvuodet ajoittuivat 1940-luvun tienoille. Urallaan hän otteli ammattilaisena 97 ottelua, joista hän voitti 75 (37 tyrmäyksellä), hävisi 19 ja kolme ottelua päättyi ratkaisemattomina.


title: Bob Montgomery

text: Montgomery aloitti ammattilaisuransa vuonna 1938 ja voitti 23 ensimmäistä otteluaan, jotka kaikki käytiin Philadelphiassa ja Atlantic Cityssä. Hän otteli neljä ottelua Beau Jackia vastaan 1940-luvulla. Ensimmäisen kerran miehet kohtasivat 21. toukokuuta 1943 NYSAC:n kevytsarjan 15-eräisessä maailmanmestaruusottelussa. Montgomery voitti ottelun kaikin tuomariäänin. Samana vuonna 19. marraskuuta hän kuitenkin hävisi tittelin takaisin Jackille. Voitettuaan Ike Williamsin ja hävittyään Bummy Davisille Montgomery eteni jälleen mestaruusotteluun Jackia vastaan 3. maaliskuuta vuonna 1944 ja voitti. Neljännen kerran miehet kohtasivat New Yorkin Madison Square Gardenissa 15 822 katsojan edessä ottelussa, jossa mestaruus ei ollut panoksena. 10-eräisen ottelun Montgomery hävisi. Pian ottelun jälkeen molemmat joutuivat armeijaan.


title: Bob Montgomery

text: Vuonna 1946 Montgomery puolusti titteliään Allie Stolzia ja Wesley Mouzonia vastaan menestyksekkäästi. 4. elokuuta 1947 hän kuitenkin hävisi kiistattomassa maailmanmestaruusottelussa Ike Williamsille teknisellä tyrmäyksellä kuudennessa erässä. Urallaan Montgomery voitti lukuisia maineikkaita vastustajia, kuten Lew Jenkins, Davey Day, Lulu Costantino, Fritzie Zivic, Joey Peralta, Leo Rodak ja Tony Pellone.


title: Kona (departementti)

text: Kona on departementti Mouhounin provinssissa Burkina Fasossa. Alueella on asukkaita 18 033. Alueen pääkaupungin nimi on myös Kona. Alueella on neljä koulua, joista ensimmäinen avattiin Konan kaupunkiin 1973.


title: Kiinan Taipei

text: Kiinan Taipei tai Kiinalainen Taipei on nimitys, jota monet kansainväliset järjestöt käyttävät Taiwanin, Pescadorien, Kinmenin, Matsun ja Wuchiun saaria hallitsevasta ja pääkaupunkinaan Taipeita pitävästä "Kiinan tasavallasta", lyhyemmin "Taiwanista". Tämä johtuu siitä, että valtaosin mantereella hallitseva kommunistinen "Kiinan kansantasavalta", lyh. "Kiina" on useiden kansainvälisten yhdeksi ja ainoaksi Kiinaksi tunnustama, joten ne eivät tunnusta Taiwanin käytännöllistä itsenäisyyttä, vaan pitävät sitä Kiinan osana. Vuonna 1971 Yhdistyneet kansakunnat tunnusti mantereen Kiinan, jolloin Taiwan menetti paikkansa ja sen asema ainoana Kiinana meni kommunistiselle Kiinalle. Näin itsenäisenä valtiona moniin järjestöihin, kuten Kansainväliseen olympiakomiteaan, osallistuneen Taiwanin tilanne muuttui.


title: Gasellit (suku)

text: Gasellit (Gazella) on antilooppisuku johon kuuluu 10 lajia. Gasellit elävät Afrikan savanneilla, mutta niitä on tavattu myös Etu-Intiasta. Monet gasellit ovat uhanalaisia ja joitain lajeja on kuollut sukupuuttoon.


title: Vydūnas

text: Vydūnas (liett. "Vilius Storosta", saks. "Wilhelm Storost"; 22. maaliskuuta 1868, Jonaičiai, Itä-Preussi (nykyinen Liettua) – 20. helmikuuta 1953, Detmold, Länsi-Saksa) oli Preussin liettualainen kirjailija, runoilija, opettaja, filosofi ja humanisti. Hän oli tärkeässä asemassa liettualaisen kulttuurin kehittämisessä 1800-luvun lopulta alkaen.


title: Vydūnas

text: Vydūnas kouluttautui opettajaksi ja oli vuodesta 1888 töissä kansakoulussa Kintaissa. Vuonna 1892 hän siirtyi Tilsitiin poikakouluun, jossa työskenteli seuraavat kaksi vuosikymmentä. Hän opetti saksaa ja englantia, mutta myös liettuan kieltä sekä liikuntaa ja voimistelua.


title: Vydūnas

text:
Vakava sairaus, keuhkotuberkuloosi, oli tuonut hänelle jo varhain vakaumuksen ruumiin ja sielun välisen tasapainon tärkeydestä. Myöhemmin hän kehitteli lukuisia ajatelmia ja kirjoituksia henkisyyden täyteisestä elämästä, jonka näki perustaksi humanismille. Hän oli suuresti kiinnostunut intialaisesta kulttuurista ja käänsi 1946 hindulaisuuden Bhagavad Gitan ensimmäisenä liettuan kielelle.
Vydūnasin nykyinen tunnettuus Liettuassa perustuu kuitenkin eniten siihen työhön, jonka hän teki liettualaisen kulttuurin henkiinherättämiseksi, aivan erityisesti kansanlaulujen ja maalaisväestön perinnäistapojen osalta. Tilsitissä hän johti kirkkokuoroa ja kirjoitti lukuisia lauluja kuin myös teatterikappaleita, joita sitten esitettiin harrastajateatterissa, jonka toiminnassa hän oli myös avainasemassa.


title: Vydūnas

text: Vydūnasilla oli myös oma merkittävä osansa liettualaisen muinaisen pakanauskon uudelleen esiintuomisessa osana kansankulttuurin palauttamista entiseen arvoonsa. Liettualaiset oli käännytetty aikoinaan Euroopan kansoista viimeisinä kristityiksi, ja pakanalliset perinteet olivat säilyttäneet voimansa. Hänen johdollaan alettiin jälleen viettää perinteisiä liettualaisia juhlapäiviä. Liettuan itsenäistyttyä 1918 kansankulttuuri koki kukoistuskauden.


title: Vydūnas

text: Vuodesta 1933 Vydūnas työskenteli Liettuan Klaipėdassa (saks. Memel) paikallisessa musiikkiopistossa. Hänen 1932 ilmestynyt saksaksi kirjoittamansa kirja aiheesta "700 vuotta saksalais-liettualaisia suhteita" joutui natsien kieltämäksi 1933 sen sisältämistä kansainyhteisymmärrykseen kannustavista ajatuksista sekä siitä, ettei se ylistänyt saksalaisuutta, johtuen. Kun Klaipėda 1938 liitettiin natsi-Saksaan, pantiin hänet – 70-vuotiaana – kahdeksi kuukaudeksi vankilaan, joskin vapautettiin sitten vastalauseiden johdosta.


title: Vydūnas

text: 1944 Vydunas pakeni saksalaisten kanssa lähestyvää puna-armeijaa. Vietettyään sodan päättyessä joitakin kuukausia pakolaisleirillä, asettui hän asumaan Detmoldiin, jossa kuoli 85 vuoden iässä 1953. Neuvostoliiton hajottua 1991 täytettiin hänen viimeinen toiveensa, kun hänen maalliset jäänteensä siirrettiin Liettuaan. Hänen hautansa sijaitsee Bitėnaissa Šilutėn lähellä.


title: Claus Theo Gärtner

text: Claus Theo Gärtner (s. 19. huhtikuuta 1943 Berliini, Saksa) on saksalainen näyttelijä, joka tunnetaan erityisesti television rikossarjan "Kahden keikka" ("Ein Fall für zwei") päähenkilön Josef Matulan esittäjänä. Sarjan viimeinen jakso esitettiin Saksassa 29. maaliskuuta 2013 ja Suomessa 18. tammikuuta 2015. Sarjan tekeminen päättyi, kun Gärtner jäi eläkkeelle. Hän näytteli sarjassa vuosina 1981–2013 yhteensä 300 jaksossa.


title: Claus Theo Gärtner

text: Nuoruusvuotensa Gärtner vietti Itävallassa, Yhdysvalloissa ja Kaakkois-Aasiassa. Hän on opiskellut musiikkia Braunschweigissa ja Hannoverissa. Teatterissa hän debytoi ollessaan Göttingenissä. Nuoruudessaan Gärtner oli aktiivisesti mukana Saksan sosialistisen opiskelijaliiton toiminnassa. Gärtner meni naimisiin itseään 36 vuotta nuoremman elokuva-alan opiskelija Sarah Würglerin kanssa 26. syyskuuta 2008. He ehtivät seurustella ennen avioliittoa kuusi vuotta. Avioliitto on Gärtnerin kolmas.


title: Claus Theo Gärtner

text: Parhaiten Gärtner tunnetaan "Kahden keikka" -televisiosarjan kovaotteisena yksityisetsivänä Josef Matulana. Vuodesta 1981 hän on esiintynyt sarjassa 300 jaksossa. Gärtner on voittanut roolistaan Hessischer Fernsehpreis -palkinnon vuonna 2004. Hän on myös itse ollut ohjaajana viidessä sarjan jaksoista. Gärtner tunnetaan myös innokkaana automiehenä, ja hän toteuttaa itse sarjassa autoilla tehtävät stuntkohtaukset.


title: Kunnallisvaalit 1988

text: Kunnallisvaalit 1988 olivat Suomessa 15.–16. lokakuuta 1988 järjestetyt vaalit, joissa valittiin kunnanvaltuustot. Vaalien yllätyksiä olivat SDP:lle ennustetun tappion kääntyminen hienoiseksi voitoksi ja sen säilyminen suurimpana kuntapuolueena. Selvästi suurimmaksi vaalivoittajaksi nousi kuitenkin Keskusta. Myös Suomen Kristillinen Liitto lisäsi valtuustopaikkojaan, kun taas suurimmat häviäjät olivat SKDL ja yli neljänneksen valtuustopaikoistaan menettänyt Suomen Maaseudun Puolue. Uusina yrittäjinä vaaleihin osallistuivat Demokraattinen Vaihtoehto ja Suomen Eläkeläisten Puolue sekä Eläkkeensaajien ja Vihreä Yhteisvastuupuolue, joista viimeksimainittu jäi ilman valtuustopaikkoja. Eniten huomiota vaaleissa herätti kuitenkin se, että 1,1 miljoonaa suomalaista eli noin 30 prosenttia äänioikeutetuista jätti äänestämättä; Helsingissä äänioikeuttaan ei käyttänyt 37,5 prosenttia äänioikeutetuista, Vantaalla vastaava luku oli peräti 38,1 prosenttia. Professori Tuomo Martikaisen mukaan tyypillinen "nukkuvien puolueeseen" kuuluva oli nuori asutuskeskuksessa asuva työtön, joka ei ollut käynyt lukiota.


title: Kunnallisvaalit 1988

text: Vuoden 1989 alussa tapahtui yksi kuntaliitos, kun Nuijamaa liitettiin Lappeenrantaan. Molemmissa kunnissa vaalit toimitettiin uuden kuntajaon mukaisesti.


title: Zacarias Moussaoui

text: Zacarias Moussaoui (s. 30. toukokuuta 1968) on marokkolaissyntyinen ranskalainen henkilö. Hän on ensimmäinen syyskuun 2001 iskuista tuomittu henkilö.


title: Zacarias Moussaoui

text: Moussaoui pidätettiin ennen iskuja, mutta hän ei kertonut tietojaan kuulustelijoille. Huhtikuussa 2005 hän tunnusti valehdelleensa kuulustelijoille tiedoistaan Osama bin Ladenin johtamaa operaatiota koskien. Moussaouin asianajajat väittivät ennen tunnustusta, ettei Moussaoui ole oikeustoimikelpoinen mielenterveysongelmiensa vuoksi.


title: Zacarias Moussaoui

text: Kuusi viikkoa kestäneen oikeudenkäynnin päätteeksi Moussaoui tuomittiin 3. toukokuuta 2006 elinkautiseen vankeusrangaistukseen ilman mahdollisuutta ehdonalaiseen vapauteen. Amerikkalaisten tuomareiden mukaan Moussaouin valehtelu johti lähes 3 000 ihmisen kuolemaan.


title: Zacarias Moussaoui

text: ”Sinä hävisit Amerikka, minä voitin”, Moussaoui sanoi poistuessaan oikeustalolta.


title: Zacarias Moussaoui

text: Tuomio sai ristiriitaisen vastaanoton Yhdysvalloissa. Toisaalta sitä pidettiin osoituksena tuomioistuimen puolueettomuudesta, toisaalta moni toivoi oikeussalissa uhittelevasti käyttäytyneen Moussaouin teloittamista.


title: Zacarias Moussaoui

text: Moussaoui kiisti oikeudenkäynnin päätöksen jälkeen syyllisyytensä ja anoi uutta oikeudenkäyntiä. Perusteena anomukselleen Moussaoui kertoi, että hän ymmärsi vasta myöhemmin mahdollisuuteen saada oikeudenmukainen oikeudenkäynti, vaikka valamiehistö koostuikin amerikkalaisista. Yhdysvaltain laki ei kuitenkaan tarjoa syytetylle mahdollisuutta perua tunnustustaan sen jälkeen, kun tuomio on luettu.


title: Zacarias Moussaoui

text: Melko pian tuomionluvun jälkeen Internetissä julkaistiin ääninauha, jossa Osama bin Ladeniksi esittäytyvä henkilö väittää Moussaouin olevan syytön syyskuun 2001 terrori-iskuihin. Yhdysvaltojen tiedustelupalvelun CIA:n asiantuntijoiden mukaan nauhalla todella esiintyi bin Laden.


title: Zacarias Moussaoui

text: Zacarias Moussaoui istuu rangaistustaan Coloradossa sijaitsevassa huippuvalvotussa ADX Florence vankilassa.


title: 5-metoksidi-isopropyylitryptamiini

text: 5-metoksidi-isopropyylitryptamiini (5-MeO-DiPT, 5-metoksi-N,N-di-isopropyylitryptamiini) on psykedeelinen tryptamiini.


title: 5-metoksidi-isopropyylitryptamiini

text: Erowid-sivun mukaan tyypillinen annos on 8-15 mg suun kautta ja vaikutusaika 4-5 tuntia. Tihkal-kirjan mukaan annostus on 6-12 mg suun kautta ja kesto 4-8 tuntia.


title: 5-metoksidi-isopropyylitryptamiini

text: 5-MeO-DiPT suosio oli voimakkaimmillaan vuosien 1999 ja 2001 välillä, jolloin sitä sai tilattua helposti internetistä. Vuonna 2003 sen myynnistä, ostamisesta ja hallussapidosta ilman DEA:n lupaa tuli Yhdysvalloissa laitonta.


title: 5-metoksidi-isopropyylitryptamiini

text: 5-MeO-DiPT on luokiteltu huumausaineeksi Suomessa.


title: 5-metoksidi-isopropyylitryptamiini

text: 5-MeO-DiPT:n on todettu olevan rotille hermomyrkyllinen aine.


title: Schlock Mercenary

text: Schlock Mercenary on kaukaiseen tulevaisuuteen sijoittuva verkkosarjakuva. Sarjakuvaa piirtää amerikkalainen Howard Tayler. Ensimmäinen strippi julkaistiin 12. kesäkuuta 2000. Sarjakuva ilmestyy päivittäin.


title: Schlock Mercenary

text: Schlock Mercenary seuraa Tagon's Toughs - palkkasoturikomppanian vaiheita 3000-luvun Linnunradassa. Päähenkilönä sarjakuvassa on Schlock-niminen amorfi, joka on tunnettu lempiaseistaan plasmatykeistä. Näiden plasmatykkien latausääni "OMMMMMINOUS HUMMMMMMM" on yksi tunnetuimmista sarjan elementeistä. Schlock on päässyt plasmatykkeineen mukaan myös Steve Jackson Gamesin tuottamaan Star Munchkin 2 - pelilaajennokseen.


title: Schlock Mercenary

text: Sarjakuvan ensimmäiset stripit ovat graafisesti kömpelöä mutta paranee tasaisesti tarinan edetessä.


title: Schlock Mercenary

text: Kersantti Schlock on sarjakuvan päähenkilö. Jatkuvasti nälkäinen Schlock pitää väkivallasta, Ovalkwikistä ja työstään. Schlock ei ole erityisen älykäs mutta hänen innokkuutensa työtään kohtaan ja yli-innokkuutensa räjähdysten aiheuttamiseksi on vienyt hänet komppanian erikoisjoukkojen komentajaksi. Hänet ylennettiin kersantiksi hänen päädyttyään palkkasoturikomppanian suurimmaksi osakkeenomistajaksi. Ylennys oli hänen hintansa osake-enemmistöstä luopumiseen. Hinta, jonka kapteeni Kaff Tagon maksoi mielellään.


title: Schlock Mercenary

text: Kapteeni Kaff Tagon on palkkasoturikomppania Tagon's Toughsin kapteeni. Sarjakuvan alkaessa hänellä oli komennossaan muutama tusina sotilasta joista suurin osa oli ihmisiä. Komppania kasvoi hiljalleen koossa ja monipuolisuudessa ja nykyiseltään komppaniassa on edustettuna useita eri rotuja. Tagon ei ole erityisen intellektuelli mutta osaa kylläkin olla ovela ja taitava kaupankäyjä.


title: Schlock Mercenary

text: Kadetti Ennesby toimi Tagon's Toughien aiemman aluksen, Serial Peacemakerin, keinoälynä. Ennesby on fyysisesti leijuva mekaaninen pää. Ennesby kehuu usein olevansa valovuosia älykkäämpi kuin muut ja on ollut usein mukana sotilasoperaatioiden suunnittelussa. Tagon pitää komppanian aikaisemman aluksen menetystä Ennesbyn syynä eikä muun muassa tämän vuoksi ole enää luottanut Ennesbyyn samalla tavoin.


title: Schlock Mercenary

text: Komentaja Kevyn Andreyasn on aluksen hullu tiedemies. Hän keksi jo ennen sarjakuvaan mukaantuloaan teraport-teknologian jonka avulla pystyttiin siirtämään mitä vain miten kauas tahansa, ainakin teoriassa. Andreyasn tuli komppaniaan alun perin siskonsa ostettua osake-enemmistön Tagon's Toughsista mutta jäi senkin jälkeen kun hänen siskonsa potkittiin ulos komppaniasta. Kevyn käyttää jatkuvasti aurinkolaseja 'esteettisistä syistä'. Aurinkolaseissa on myös muita ominaisuuksia joihin kuuluu muun muassa röntgennäkö.


title: Schlock Mercenary

text: Komentaja Ellen "Elf" Foxworthy on parantumaton poikatyttö joka on toiminut muun muassa komppanian panssariosaston komentajana. Nykyään Elf on kapteeni Murtaughin ensimmäinen upseeri. Foxworthy on monilta osin paranneltu ja vahvistettu supersotilas. Hän on riippuvainen taisteluhuumeista vaikkakin kieltää tämän aluksen lääkärin tai muun henkilöstön yrittäessä puhua asiasta. Foxworthy ilmaisi varhaisten juonikaarien aikana olevansa ihastunut kapteeni Tagoniin, mutta on nykyään suhteessa Kevyn Andreyasnin kanssa.


title: Schlock Mercenary

text: Luutnantti Der Trihs oli komppanian varakomentaja. Der Trihsin nimi on väännös Star Trekin punapukuisista turvamiehistä ja näiden tavoin myös luutnantti Der Trihs koki kovia taisteluun osallistuessaan. Hänen ruumiinsa on sarjan aikana rakennettu useasti uudelleen niin kyberneettisin prosteesien että elimistön uudelleenkasvatuksen muodossa. Hän erosi hiljattain palveluksesta.


title: Desmond Bagley

text: Desmond Bagley ( 29. lokakuuta 1923 Kendal – 12. huhtikuuta 1983 Southampton) oli brittiläinen journalisti ja jännityskirjailija. Hän oli Alistair MacLeanin aikalainen. Molemmat olivat aikanaan tunnetuimpia lajityypin edelläkävijöitä. Bagleyn kirjoja on käännetty yli 20 kielelle.


title: Desmond Bagley

text: Bagley syntyi Kendalissa, Westmorlandissa, Pohjois-Englannissa. Hän aloitti koulunsa Boltonissa ja Blackpoolissa, mutta jätti sen kesken jo 14-vuotiaana ja alkoi tehdä sekalaisia hommia muun muassa kirjapainossa ja tehtaissa. Toisen maailmansodan aikana hän päätyi työnjohtajaksi lentokoneen osia valmistavalle tehtaalle kotirintamalla.


title: Desmond Bagley

text: Sodan jälkeen 22-vuotias Bagley päätti muuttaa Etelä-Afrikkaan, minne hän vaelsi vuosien 1946–1950 aikana maateitse Afrikan mantereen halki, pohjoisesta etelään, rahoittaen samalla matkansa työllään. Johannesburgissa Bagley työskenteli sanomalehtimiehenä ja kriitikkona ja vuonna 1959 hän tapasi siellä tulevan vaimonsa. 1960-luvun puolivälissä, ensimmäisen romaaninsa menestyksen jälkeen, hän ryhtyi kokopäivätoimiseksi kirjailijaksi. Vuonna 1965 Bagleyt palasivat Britanniaan ja asettuivat asumaan aluksi Devoniin, myöhemmin Englannin kanaalissa sijaitsevalle Guernseyn saarelle. Bagleyn ennenaikainen kuolema 59-vuotiaana johtui aivohalvauksesta.


title: Desmond Bagley

text: Bagley kärsi koko elämänsä ajan pahasta änkytyksestä, jonka hän itse arveli vaikuttaneen siihen, ettei hän onnistunut löytämään vakituista työtä, vaan päätyi työskentelemään freelancerina. Änkytys oli myös syynä siihen, ettei hän päätynyt sodassa rintamalle.


title: Desmond Bagley

text: Bagley seurasi aktiivisesti aikaansa ja oli kiinnostunut monista hyvinkin erilaisista asioista. Milloin hän ei matkustellut maailmalla etsimässä aiheita ja tutkimassa tarinoidensa taustoja, Bagley harrasti muun muassa purjehtimista, lukemista, klassista musiikkia, elokuvia, matematiikkaa, ohjelmointia ja sotahistoriaa.


title: Desmond Bagley

text: Bagley kirjoitti kaikkiaan 16 täysimittaista toimintaromaania, jotka kaikki on suomennettu. Teokset sijoittuivat usein eksoottisiin ympäristöihin kuten Meksikoon ("Vivero"), Islantiin ("Islannin peli"), Uuteen-Seelantiin ("Lumi vyöryy"), Keniaan ("Safari") sekä Suomeen, Norjaan ja Neuvostoliittoon ("Suomalainen nuorallatanssi"). Bagley matkusti paljon ja pyrki tekemään huolellista taustatyötä. Suomessa hän perehtyi muun muassa "Kalevalaan", paperitehtaisiin, Sompion luonnonsuojelualueeseen ja saunaan.


title: Desmond Bagley

text: Bagleyn ensimmäinen romaani "The Golden Keel" ("Kultainen köli") ilmestyi vuonna 1963 ja nousi saman tien menestykseen. Kirja perustui toisen maailmansodan aikaiseen huhuun, josta Bagley oli kuullut kapakassa Johannesburgissa. Viimeiset teokset "Night of Error" ja "Juggernaut" julkaistiin Bagleyn kuoleman jälkeen, ne viimeisteli kirjailijan vaimo Joan Margaret Bagley (o.s. Brown). Alun perin "Night of Error" oli kirjoitettu jo 1960-luvun alkupuolella "Kultaisen kölin" jälkeen.


title: Desmond Bagley

text: Elinaikanaan Bagleyltä julkaistiin myös kaksi novellia, joista ensimmäinen jo tammikuussa 1957 Argosy-lehdessä. Kolmas novelli on julkaistu postuumisti romaanien uusintapainosten yhteydessä. Sen Bagley kirjoitti 1960-luvulla viihdyttääkseen jouluvieraitaan kotitalossaan Totnesissa.


title: Desmond Bagley

text: Bagleyn kirjoitustekniikasta kerrotaan legendoja. Hänen väitetään naputelleen käsikirjoituksensa yhdellä sormella. Ainakin hän suosi kirjoitustapaa, jossa kirjan taustat selvitetään ensin perusteellisesti ja sen jälkeen sulkeudutaan muulta maailmalta ja keskitytään kirjoittamiseen.HarperCollins on julkaissut vuonna 2009 uusintapainokset Bagleyn kaikista 16 romaanista kahdeksana tuplaniteenä (englanniksi). Jokaisessa on lisäksi ekstrana novelli tms. Bagleyn lyhyt kirjoitus.


title: Felicity

text: Felicity oli yhdysvaltalainen kuvitteelliseen New Yorkin yliopistoon sijoittuva Emmy- ja Golden Globe -palkittu draamasarja, joka keskittyi päähenkilönsä Felicity Porterin (Keri Russell) opiskelijaelämän tapahtumiin. Sarjan loivat J. J. Abrams ja Matt Reeves, ja sitä esitettiin Yhdysvalloissa neljä tuotantokautta vuosina 1998-2002. Kaikkiaan sarjaa kuvattiin 84 jaksoa sekä esittämätön pilottijakso.


title: Felicity

text: Toisella tuotantokaudella Keri Russell leikkasi pitkät hiuksensa ja WB Network siirsi sarjan esittämisen sunnuntaihin. Katsojaluvut romahtivat. WB Network syytti tapahtuneesta Russellin hiuksia ja kielsi sarjan muilta näyttelijöiltä hiustenleikkuun. Myöhemmissä DVD-julkaisuissa kerrotaan useaan otteeseen, että hiusten lyhennys oli käsikirjoitettu.


title: Marko Kivenmäki

text: Marko Kivenmäki (s. 20. heinäkuuta 1975 Turku) on entinen suomalainen jääkiekkoilija, jonka pelipaikka oli laitahyökkääjä.


title: Marko Kivenmäki

text: Alun perin turkulainen Kivenmäki ei löytänyt paikkaa Turun Palloseurasta, joten hän lähti kokeilemaan taitojaan Norjaan. Hän viihtyi siellä kaksi kautta, joista viimeisellä hän teki 67 tehopistettä. Nämä herättivät Porin Ässien päävalmentajan Veli-Pekka Ketolan kiinnostuksen.


title: Marko Kivenmäki

text: Kivenmäki pääsi Ässiin kokeilemaan taitojaan. Hän pelasi ensimmäisen kauden nimekkäässä kentässä ja teki 25 tehopistettä. Porissa hän viihtyi kaksi ja puoli kautta, kunnes tipahti Rauman Lukon kautta takaisin divisioonakiekkoon. Kahden muualla pelatun kauden jälkeen Kivenmäki halusi vielä näyttää taitonsa SM-liigassa. Hän vakuutti taidoillaan päävalmentaja Mika Toivolan ja teki kaudella 2005–2006 oman piste-ennätyksensä, 19+34=53, ja pelasi ylivoimaisesti parhaan kautensa. Kivenmäki voitti saman kauden playoffsien pistepörssin tekemällä tehot 4+9=13. Samalla kaudella hän saavutti SM-hopeaa Ässien riveissä. Tuon kauden jälkeen Ässien menestys ei ollut yhtä hyvää, mutta Kivenmäki jatkoi pisteiden tekoa lähes piste/ottelu-tahdilla. Kaudella 2009–2010 hän sijoittui pistepörssin kuudenneksi, mutta siitä huolimatta Ässät päätti olla jatkamatta hänen sopimustaan. Kaudeksi 2010–2011 hän palasi takaisin kasvattajaseuraansa Turun Palloseuraan. Kivenmäki lopetti uransa kauteen 2010–2011.


title: Marko Kivenmäki

text: Kivenmäki on myös rullakiekon maailmanmestari vuodelta 2000. Hänen seurajoukkueensa rullakiekon SM-liigassa oli Kiekko-67 sekä Team Labedan Kiekko-67.


title: Marko Kivenmäki

text: Kivenmäen poika Otto pelaa myös jääkiekkoa Porin Ässien junioreissa.


title: Brian Gaskill

text: Brian Gaskill (s. 22. tammikuuta 1970 Honolulu, Havaiji) on yhdysvaltalainen näyttelijä. Hän on näytellyt muun muassa sarjassa Models Inc. Vuonna 1995 hän näytteli Bobby Warneria saippuaoopperassa All My Children. Vuonna 2001 hän näytteli vampyyria Port Charles-sarjassa. Vuonna 2003 Gaskill aloitti esiintymisen sarjassa Kauniit ja rohkeat, jossa hän näytteli Oscar Maronea. Gaskill poistui sarjasta kuitenkin vuonna 2004.


title: Sud-Ouest (Burkina Faso)

text: Sud-Ouest on hallintoalue Burkina Fason lounaisosassa. Sen pääkaupunki on Gaoua. Vuoden 2006 väestönlaskennan mukaan alueella on 620 767 asukasta. Sen pinta-ala on 16 318 tai 16 533 neliökilometriä.


title: Sud-Ouest (Burkina Faso)

text: Vuonna 2001 perustettu alue käsittää kuusi prosenttia Burkina Fason pinta-alasta. Se rajoittuu lännessä Cascadesin, pohjoisessa Hauts-Bassinsin ja Boucle du Mouhounin ja koillisessa Centre-Ouestin alueisiin sekä idässä Ghanaan ja etelässä Norsunluurannikkoon.


title: Sud-Ouest (Burkina Faso)

text: Maisemaa leimaavat keskimäärin 450 metriä korkeat ylängöt, laajat tasangot, alangot, kukkulat ja kalliot. Joet kuuluvat Mouhounin eli Mustan-Voltan ja Comoén vesistöihin.


title: Sud-Ouest (Burkina Faso)

text: Ilmasto on sudanilaistyyppinen. Vuotuinen sademäärä on 900–1200 millimetriä. Sadekausi kestää huhtikuusta lokakuuhun. Kuivaa kautta leimaa harmattan-tuuli. Lämpötilat vaihtelevat 21 ja 32 asteen välillä.


title: Sud-Ouest (Burkina Faso)

text: Kasvillisuus on puu- ja heinäsavannia, avointa metsää ja galleriametsiä. Suojeltujen metsäalueiden pinta-ala on 55 000 ja eläintensuojelualuiden 78 700 hehtaaria. Eläimistöön kuuluvat muun muassa piikkisiat ja norsut sekä monet lintulajit.


title: Sud-Ouest (Burkina Faso)

text: Alueeseen kuuluu neljä provinssia, 28 departementtia, neljä kaupunkikuntaa, 24 maalaiskuntaa ja 1047 kylää. Provinsseja ovat Bougouriba, Ioba, Noumbiel ja Poni ja kaupunkeja niiden keskuspaikat Diébougou, Dano, Batié ja Gaoua.


title: Sud-Ouest (Burkina Faso)

text: Alueella asuu 4,4 prosenttia Burkina Fason väestöstä. Kaupunkiväestön osuus on 11,3 prosenttia, mikä on huomattavasti alle maan keskiarvon (22,7 %).


title: Sud-Ouest (Burkina Faso)

text: Asukkaat ovat etupäässä lobeja, dagareja ja biriforeja. Lisäksi on jonkin verran pohjoisesta ja lännestä muuttaneita moseja ja boboja. Puhutuimmat kielet ovat lobi (37,8 %), dagari (37,2 %), moore (7,8 %), djula (2,8 %) ja fulani (2,4 %). Djulaa tai bambaraa, moorea ja ranskaa puhutaan eniten kaupungeissa. Animisteja on 64,9, katolisia 17,7, muslimeja 12,9 ja protestantteja 3,3 prosenttia.


title: Sud-Ouest (Burkina Faso)

text: Väestöstä yli 70 prosenttia harjoittaa maanviljelyä, karjanhoitoa ja kalastusta. Muita elinkeinoja ovat käsityöammatit, kaupankäynti ja kullankaivu. Gaoua on huomattava rajakaupan keskus.


title: Centre (Burkina Faso)

text: Centre on hallintoalue Burkina Fason keskiosassa. Se käsittää maan pääkaupungin Ouagadougoun. Vuoden 2006 väestönlaskennan mukaan alueella on 1 727 390 asukasta. Sen pinta-ala on 2 826, 2 857 tai 2 869 neliökilometriä.


title: Centre (Burkina Faso)

text: Vuonna 2001 perustettu alue käsittää yhden prosentin Burkina Fason pinta-alasta. Se rajoittuu pohjoisessa ja idässä Plateau-Centralin, etelässä Centre-Sudin ja lännessä Centre-Ouestin alueisiin.


title: Centre (Burkina Faso)

text: Maisemaa leimaa 300–400 metriä korkea puolitasanko. Tärkein vesistö on Nakambén eli Valkoisen-Voltan sivujoki Massili. Kasvillisuus on etupäässä pensas- ja ruohosavannia.


title: Centre (Burkina Faso)

text: Ilmasto on sudanilais-sahelilainen. Vuotuinen sademäärä on 600–800 millimetriä. Sadekausi kestää toukokuusta lokakuuhun. Kuivana aikana puhaltaa harmattan-tuuli. Lämpötilat vaihtelevat 17 ja 36 asteen välillä.


title: Centre (Burkina Faso)

text: Alueeseen kuuluvat Kadiogon provinssi sekä Ouagadougoun kaupunkikunta, joka jakautuu kahteentoista arrondissementtiiin ja 55 sektoriin. Entiset kuusi maalaiskuntaa kuuluvat vuodesta 2009 lähtien kaupunkialueeseen.


title: Centre (Burkina Faso)

text: Alueella asuu 12,3 prosenttia Burkina Fason väestöstä. Kaupunkiväestön osuus oli vuoden 2006 väestönlaskennassa 85,4 prosenttia.


title: Centre (Burkina Faso)

text: Asukkaat ovat etupäässä moseja. Puhutuimmat kielet ovat moore (79,8 %), ranska (7,5 %), djula (4,0 %), fulani (1,4 %) ja bisa (1,2 %). Muslimeja on 55,9, katolisia 36,2 ja protestantteja 6,0 prosenttia.


title: Centre (Burkina Faso)

text: Tärkeimmät elinkeinot ovat palvelut ja kaupankäynti (34,4 %), maanviljely ja karjanhoito (20,1 %) sekä käsityöammatit ja teollisuus (19,2 %).


title: Hidas

text: Hidas on Hectorin 20. studioalbumi, joka ilmestyi vuonna 1999. Se nousi Suomen virallisen listan sijalle 21.


title: Hidas

text: Kaikki kappaleet kirjoittanut Hector, ellei toisin mainittu.


title: Liberian sisällissota

text: Liberiassa on käyty kaksi sisällissotaa:


title: Dilmun

text: Dilmun (Tilmun, Telmun) oli muinainen valtakunta, joka kävi kauppaa Mesopotamian kanssa. Se sijaitsi Bahrainin saarella Persianlahdella. Laivoilla käyty kauppa Bahrainin kautta kukoisti noin 2200-1600 eaa. Tätä todistaa, että Bahrainista on löydetty paljon hautakumpuja. Dilmunin asukkaat olivat seemiläisiä.


title: Dilmun

text: Mutta muitakin paikkoja on Dilmuniksi epäilty.


title: Dilmun

text: Persianlahdella saatetiin liikkua laivoilla jo 5. vuosituhannella eaa. Mutta varmemmin kauppa vaikiintui hiemen enen vuotta 3000 eaa, jolloin Sumerin sivilisaatio nousi suurimpaan kukoistukseensa. Dilmun oli välisatama, jonka kautta Mesopotamiasta pääsi Omanin kuparikaivoksille ja Intiaan ostamaan norsunluuta ja karneolia. Mesopotamia taas tuotti mm tekstiileitä, oliiviöljyä, viljaa ja vei Persianlahdella kautatan mm hopeaa ja tinaa.


title: Dilmun

text: Uruk-kautta varhaisemman Ubaidin kulttuurin löytöjä on tehty Bahrainista muun muassa al Markhista ja Persianlahden Arabian rannikolta länteen päin olevalta Al Hasan itäpuoliselta rannikolta nykyisen ad Dammamin kaupungin ympäristöstä muun muassa Dosariyehistä ja Abu Khamisista sekä sisämaasta Ain Qannasista. Ad Dammamista pohjoiseen ollut Tauru oli historiallisella ajalla löydöistä päätellen kauppakeskus. Bahrain ja sen lähellä oleva d dammain seutu olisivat olleet kosketuksessa Mesopotamiaan ehkä jo 6000-5000 eaa. alkaen Lähempänä Dilmunia voisi teoriassa etsiä jo Kuwaitin rannikon löytöpaikasta "H3", joka on As Sabiyah Arabiassa melko lähellä Eufratin ja Tigriin yhtymäkohdan Shatt al Arabin suistoa Bubiyahin ja Failakan saarten lähellä mutta mantereella. Paika on Kuwait Citystä pohjoiseen..


title: Dilmun

text: Nykyisessä Bahrainissa oleva, Dilmuniksi uskottu alue kukoisti varsinkin 2200-1600 eaa. Uus-Sumerin ja Hammurabin valtakunnan ja Induskulttuurin aikoina. Rakennettiin linnoitettuja kaupunkeja, temppeleitä ja vainajia haudattiin tuhansiin hautakumpuihin. Alueelta on löydetty matalia mesopotamialaistyyppisiä porrastemppeleitä, minizikkuratuja.


title: Dilmun

text: Kalkoliittisia Bahrainin ja lähistön rannikon löytöpaikkoja ovat Al Markh Bahrainilla, Ain qannas, Dosariyah ja Abu Khamis. Halileh on vastakkaisella Iranin rannikolla.


title: Teknopiste

text: Teknopiste Oy oli suomalainen viihde-elektroniikan, ml. tietotekniikan maahantuoja sekä ohjelmistojen julkaisija. Yritys perustettiin vuonna 1969 ja meni konkurssiin laman yhteydessä 1992. Osa yrityksen toiminnasta (käyttäjätuki) siirrettiin Mikroilijat ry:lle, joka oli yrityksen työntekijäksi 1985 tulleen Seppo Tossavaisen perustama käyttäjäkerho Spectravideo-tietokoneiden käyttäjille.


title: Teknopiste

text: Suurimmillaan yrityksellä oli henkilökuntaa 60 henkeä ja vuoden 1986 liikevaihto 8,3 miljoonaa markkaa. Yritystä johtivat Risto Väyrynen ja Esko Väyrynen vuoteen 1989 saakka, jolloin Jorma Ihatsun omistama Euromarket Oy hankki äänivallan yrityksessä. 1980-luvulla yritys toimi osoitteessa Kuusisaarentie 3, jossa nykyisin sijaitsee Indonesian suurlähetystö. Yritys toimi myöhemmin Lauttasaaressa Vattuniemenkatu 2:ssa. Kyseinen teollisuuskiinteistö on myöhemmin purettu ja sen paikalle on valmistunut asuinkerrostalo 1997.


title: Teknopiste

text: Parhaiten Teknopiste tunnettiin Spectravideo-kotitietokoneiden ja -peliohjaimien sekä Amstradin ja Bondwellin PC-koneiden maahantuojana. Teknopiste myös julkaisi C-kasetilla tietokonepelejä SV-318/328- sekä MSX-tietokoneille - samalla kasetilla oli versiot molemmille järjestelmille - ja julkaisi maahantuomiinsa tietokoneisiin liittyvää kirjallisuutta, kuten BASIC-käskyoppaita.


title: SHL

text: SHL (lyhenne sanoista "Svenska hockeyligan" ja "Swedish Hockey League") on jääkiekon 14 joukkueen ammattilaissarja Ruotsissa. SHL on Ruotsin korkein sarjataso ja Länsi-Euroopan kovatasoisimpia jääkiekkosarjoja Suomen SM-liigan ja Sveitsin National League A:n ohella.


title: SHL

text: Sarjan nimi muuttui Elitserienistä SHL:ksi kesällä 2013. Kaudesta 2015-2016 sarjassa pelaa 14 joukkuetta.


title: SHL

text: Ensimmäinen kausi Elitserien-nimen alla pelattiin 1975–1976. Ruotsin mestaruudesta on kuitenkin pelattu jo vuodesta 1922.


title: SHL

text: SHL-pelaajista suurin osa on luonnollisesti ruotsalaisia. Esimerkiksi kaudella 2006–2007 heitä oli noin 70 prosenttia pelaajista. Ruotsin jääkiekkoliiton mukaan SHL:n kahdentoista seuran edustusjoukkueiden kokoonpanoissa oli kauden 2006–2007 alussa 99 ulkomaalaista ja juniorijoukkueet mukaan luettuina seuroissa oli yhteensä 127 ulkomaalaista.


title: SHL

text: Kaudella 2014-2015 sarjan yleisökeskiarvo oli 6 036.


title: SHL

text: Ruotsin-mestaruudesta pelattiin ensimmäistä kertaa vuonna 1922, kaksi vuotta sen jälkeen kun laji oli tuotu maahan. IK Göta voitti ensimmäisen mestaruuden, ja myös kaksi seuraavaa, vuosina 1924 ja 1925.


title: SHL

text: Elitserien käynnistyi 5. lokakuuta 1975, samana vuonna kuin Suomen nykyinen pääsarja SM-liiga. Tuolloin jokainen joukkue pelasi yhteensä 36 ottelua. Alun perin liigassa kamppaili 10 joukkuetta, mutta vuonna 1987 liigaa laajennettiin kahdella joukkueella.


title: SHL

text: SHL:n runkosarja käynnistyy syyskuussa ja jatkuu maaliskuuhun asti. Sen jälkeen pelataan pudotuspelejä huhtikuuhun asti. Pudotuspelit pelataan paras seitsemästä -järjestelmällä, jossa neljällä voitolla pääsee seuraavalle kierrokselle. Finaalien voittaja on Ruotsin mestari ()


title: SHL

text: Runkosarjassa jokainen joukkue pelaa 55 ottelua. Varsinaisella peliajalla voitosta saa kolme pistettä, jatkoajalla voitosta kaksi ja jatkoaikahäviöstä yhden pisteen. Varsinaisella peliajalla tulleesta häviöstä ei saa pisteitä. Runkosarjan voittaa joukkue, jolla on runkosarjan päätteeksi eniten pisteitä. Runkosarjan voittaja palkitaan miljoonalla kruunulla (noin 90 000 euroa). Runkosarjan toinen saa 500 000 kruunua ja kolmas 250 000 kruunua. Runkosarjan kahdeksan parasta jatkaa pudotuspeleihin. Runkosarjan kaksi viimeistä joutuvat karsimaan Kvalserienissä paikastaan SHL:ssä.Runkosarja


title: SHL

text: Pudotuspelit


title: SHL

text: Runkosarja


title: Antiokhos Hieraks

text: Antiokhos Hieraks (kuoli 227 eaa., ) oli seleukidien kuninkaan Antiokhos II:n poika ja Seleukos II:n nuorempi veli. Kun Antiokhos II kuoli vuonna 246 eaa. aloitti Antiokhos Hieraks kapinan veljeään vastaan. Antiokhos yritti tehdä seleukidien omistamasta Vähästä-Aasiasta oman kuningaskuntansa ja hän onnistuikin pitämään alueen hallussaan monen vuoden ajan. Lopulta hänet kukisti Pergamonin hallitsija Attalos I. Antiokhos pakeni tämän jälkeen Egyptiin, jossa hän kuoli vuonna 227 eaa. Antiokhos oli naimisissa Bithynian kuninkaan Ziaelaan tyttären kanssa.


title: Michael Majalahti

text: Michael "StarBuck" Majalahti (s. 24. huhtikuuta 1973 Ontario, Kanada) on Suomessa asuva showpainija, laulaja, kolumnisti, kuvataiteilija, personal trainer ja life coach.


title: Michael Majalahti

text:
Majalahti on toiminnut Stoner Kings -yhtyeen solistina ja lauluntekijänä vuodesta 2000. Showpainijana lempinimellä "The Canadian Rebel" StarBuck kilpaileva Majalahti on voittanut showpainin Euroopan, Suomen ja Italian mestaruuden ja hän on kouluttanut painijoita Ruotsissa, Norjassa ja Suomessa vuodesta 2003. Suomessa Majalahti tunnetaan suomalaisen showpainin pioneerina. Majalahti itse kouluttautui ammattipainijaksi maailmankuulussa Hart Bros. -painikoulussa Kanadan Calgaryssa vuonna 1993 entisen WWE-, WCW- ja ECW-tähti Lance Stormin sekä Karl Moffatin (Stampede Wrestlingissä paininut nimellä "Jason The Terrible") opetuksessa. Tällä hetkellä hän painii Fight Club Finland nimisessä promootiossa.
Majalahti on toiminut englannin kielen valmentajana suomalaisille rocksolisteille parantaen heidän ulosantiaan, ääntämystään sekä lyrikaalista sisältöä. Hän on avustanut tai ollut mukana auttamassa kielitaidollisesti muun muassa Sonata Arcticaa, Timo Kotipeltoa, Stratovariusta, Lordia, Thunderstonea, Godsplagueta, Lullacryta, Celestyä, The Soulsia ja Dirty Licksiä.


title: Michael Majalahti

text: Hän on esiintynyt myös monissa suomalaisissa tv-mainoksissa. Näitä ovat olleet muun muassa Lapin Kullan, Icen, K-Citymarketin, Fazerin Kismetin, Radio Novan ja McDonald'sin mainokset.


title: Michael Majalahti

text: Majalahdesta kertova, Oskari Pastilan ohjaama dokumenttielokuva "Spandex Sapiens" sai ensi-iltansa Helsingissä 17. kesäkuuta 2016.


title: Possessed (albumi)

text: Possessed on Venom-yhtyeen neljäs albumi, joka julkaistiin vuonna 1985.


title: Metal Black

text: Metal Black on heavy metal -yhtye Venomin albumi, joka julkaistiin maaliskuussa 2006.


title: Eevi Kaasinen

text: Liikuntaneuvos Eevi Kaasinen (s. n. 1931 Helsinki) on suomalainen liikunnanopettaja, koreografi ja lausuja, jolla on erittäin merkittävä osuus ryhmävoimistelun kehittämiseen.


title: Eevi Kaasinen

text: Eevi Kaasinen on aloittanut liikuntaryhmien kouluttamisen jo 1944, jolloin hän kouluttautui tehtävään TUL:n kursseilla. Hän on sittemmin hankkinut myös liikunnan- ja kansakoulunopettajan pätevyyden. Hän on lisäksi opettanut ammattikoulussa äidinkieltä.


title: Eevi Kaasinen

text: Oma ensiesiintyminen Kaasisella oli jo ”ennen sotia”, jolloin hän viisivuotiaana lausui urheiluseura Toukolan Teräksen juhlissa runon. Sittemmin hän on kirjoittanut ja lausunut runoja aktiivisesti eri tilaisuuksissa. Merkittävintä työtä Kaasisella on kuitenkin ollut ryhmäliikunnan edistäminen. Hän on järjestänyt muun muassa koreografiat TUL:n ja Eläkeläiset r.y:n suurjuhliin sekä johtanut TUL:n äiti- ja lapsi- liikuntaryhmiä. Hän on yhä kysytty luennoitsija ja työryhmien vetäjä. Hänen työtyylinsä on yhdistää musiikki, runous ja liikunta siten toimivaksi kokonaisuudeksi, että notkeus, tasapainoaisti ja älyn käyttö saavat suhteessa sijansa. Voimaharjoittelua hän ei niinkään suosi. Hän on myös ollut vuonna 1974 Suomen Olympiakomitean neuvotteluryhmässä rytmisen kilpavoimistelun asiantuntijana, kun lajia silloin esitettiin olympialajiksi. Aikoinaan hän on valmentanut rytmisen kilpavoimistelun huippua Riitta Immosta.


title: Eevi Kaasinen

text: Eevi Kaasiselle on myönnetty vuonna 1999 liikuntaneuvoksen arvonimi sekä vuonna 2005 Pro Urheilu -mitali.


title: Eevi Kaasinen

text: Eevi Kaasinen on julkaissut runoteoksia sekä muistelmat "Liikken harmonia – Naisvoimistelua ruonon siivin" vuonna 2012.


title: Cowboy

text: Cowboy (myös lehmipoika) on pohjoisamerikkalainen karjapaimen. Jotkut cowboyt osallistuvat myös rodeokilpailuihin, ja jotkut heistä työskentelevätkin vain rodeon parissa.


title: Cowboy

text: Hevoset ja naudat tulivat Meksikoon 1500-luvun alussa espanjalaisten uudisasukkaiden mukana. Karjankasvatuksesta tuli tuottoisa ja arvostettu ammatti. 1800-luvun puoliväliin mennessä myös Teksasissa ja Kaliforniassa kasvatettiin karjaa.


title: Cowboy

text: Yhdysvaltalaisten kiertelevien cowboyiden edeltäjiä olivat meksikolaiset "vaquerot", joita lounaisen Amerikan cowboysta suuri osa 1800-luvun loppupuolella olikin. Noin viidesosa cowboyista oli mustaihoisia, ja lisäksi moni oli intiaani, etenkin Oklahomassa. Useimmat cowboyt tulivat Yhdysvaltain etelävaltioista, mutta osa myös idästä, keskilännestä ja Euroopasta. Karjankasvatuksen kukoistuskausi Yhdysvalloissa alkoi vuonna 1866 ja päättyi 1886, jolloin hinnat romahtivat, avoimet laitumet aidattiin ja talvi oli kylmä. Cowboyt olivat omana aikanaan huonomaineisia, mutta sittemmin heidän elämäntapaansa alettiin romantisoida ja heistä tuli Villin lännen myyttisiä hahmoja.


title: Cowboy

text: Nykyisin cowboyita työskentelee karjankasvatusteollisuudessa. Vaikka automatisointi on helpottanut työtä, cowboyt käyttävät edelleen perinteisiä taitoja karjaa koottaessa ja hevosia kesytettäessä. Heidän vaatetuksensa on sama kuin entisaikaankin, mutta satulat ovat kehittyneempiä. Nykypäivänä cowboyt käyttävät yhteydenpitoon radiopuhelimia ja matkapuhelimia. Kulkuvälineinä he käyttävät myös maastoautoja, avolavapakettiautoja ja talvisin usein moottorikelkkoja.


title: Cowboy

text: Cowboysta tuli 1900-luvulla suosittu Hollywood-elokuvien hahmo. Tunnettuja cowboyiden esittäjiä ovat olleet esimerkiksi John Wayne ja Clint Eastwood. Radion suosituista cowboylaulajista Gene Autry oli kuuluisin. Nykyisin cowboyiden välisistä kilpailuista alun perin alkunsa saaneet rodeot ovat Yhdysvalloissa hyvin suosittuja.


title: Cowboy

text: Hattuna cowboyt käyttivät esimerkiksi huovasta tehtyä sombreroa tai stetsonia. Hatun korkea kupu piti pään viileänä auringonpaisteessa ja leveä lieri suojasi silmiä ja niskaa. Hattu suojasi myös sateelta, piikeiltä ja matalilta oksilta, ja sitä saatettiin käyttää myös veden kantamiseen, raippana tai tyynynä. Cowboyt käyttivät yleensä punaista kokoaluspukua, joka lämmitti talvella ja imi hien kesällä. Tukevasta villasta ommellut päällysvaatteet olivat kovaa käyttöä kestäviä. Kaulahuivi suojasi pölyltä. Cowboysaappaat olivat korkeavartiset ja korkeakorkoiset jalan lipeämisen estämiseksi, ja niissä oli kannukset. Farmarihousujen päälle cowboyt pukivat nahkahousut eli "chapsit".


title: Cowboy

text: Cowboyiden suosikkihevosia olivat pienet ja kestävät mustangit sekä quarterhevoset.


title: Cowboy

text: Cowboyn tärkein työväline oli hänen satulansa, jolla hän istui jopa 15 tuntia päivässä. Cowboy käytti omaa satulaansa; hevosen hänelle yleensä lainasi karjanomistaja. Cowboyn satula maksoi ainakin kuukauden palkan. Cowboysatulat kehittyivät 1500-luvun espanjalaisesta sotilassatulasta. Satulassa on puinen runko, ja se päällystetään raakanahalla. Siinä on lassoamista varten paksu satulanuppi, rodeosatulaa lukuun ottamatta. Cowboyt kuljettivat tarvitsemansa tavarat mukanaan, joten satulassa oli myös satulalaukku ja hihnoja.


title: Cowboy

text: Cowboyt olivat taitavia karjan lassoajia. Tarvittavia perusheittoja 12-metrisellä lassolla olivat sarvien tai pään ympärille heitto sekä takajalkojen ympärille heitto. Lassoamisesta tuli näyttävyytensä ansiosta myös suurta viihdettä, jota esiteltiin sirkuksessa ja varieteeteatterissa.


title: Cowboy

text: Muita cowboyn välineitä olivat tuliase, kahvikannu, paistinpannu, kenttäpullo, satulahuopa ja makuupussi.


title: Cowboy

text: Cowboyn työ oli raskasta ja huonosti palkattua.


title: Cowboy

text: Karjanerotus oli yksi cowboyiden tärkeimmistä töistä. Cowboyt tekivät myös tuhansien kilometrien pituisia karjanajomatkoja, joista tuli osa Villin lännen tarustoa. Karjanajot olivat pitkästyttävää raatamista, jonka satunnaiset vaaratilanteet joskus keskeyttivät. Karjalauman vauhkoontuminen oli cowboyn suurin uhka. Cowboyt pyrkivät kääntämään pillastuneen karjalauman ampumalla ilmaan. Myös jokien ylittäminen oli vaarallista, sillä useat karjapaimenet olivat uimataidottomia. Tasangoilla ukkosmyrsky oli alituinen vaara, sillä kuoleminen salamaniskuun oli yleistä. Koska tasangoilla yöt ovat usein hyvin kylmiä, sateen jälkeen vilustuminen ja keuhkokuume olivat tavallisia.


title: Cowboy

text: Yönsä cowboyt nukkuivat siellä, missä milloinkin olivat – usein siis ulkona nuotiolla, pelkän huovan kanssa. Öisin pidettiin vahtivuoroja muiden nukkuessa. Aikaisin aamulla aloitettiin puurtaminen ja joskus satulassa oltiin yhteen menoon jopa 14 tuntia. Työ jatkui aamuvarhaisesta iltamyöhään, joskus jatkettiin yölläkin.


title: Cowboy

text: Ruokansa cowboyt saivat keittiövankkureista. Yleisin matka-ateria koostui leivästä, pavuista ja pekonista. Juomana oli kahvia. Karjanajomatkoilla ruokaa saatiin lisäksi ampumalla riistaa.


title: Cowboy

text: Pitkien karjanajojen jälkeen cowboyt herättivät usein pahennusta kaupungeissa rellestämällä.


title: American Assault

text: American Assault on Venom-yhtyeen EP, joka julkaistiin vuonna 1985. EP:n livekappaleet on nauhoitettu Hammersmith Odeonissa.


title: Kraaselinpauha

text: Kraaselinpauha on kalastajakylästään tunnettu saari Lohtajan edustalla Perämerellä.


title: Lamía

text: Lamía () on Kreikan kaupunki ja samanniminen kunta (Δήμος Λαμιέων, "Dímos Lamiéon"), joka sijaitsee Fthiotiin alueyksikössä Keski-Kreikan alueella. Kaupunki on Keski-Kreikan pääkaupunki sekä Fthiotiin hallinnollinen keskus. Koko kunnan pinta-ala on 942,9 neliökilometriä ja väkiluku 75 315. Varsinaisen Lamían kaupungin väkiluku on 52 006 (vuonna 2011).


title: Lamía

text: Lamían kaupunki perustettiin 400-luvulla eaa. Aleksanteri Suuri valtasi kaupungin 300-luvulla eaa. Aleksanterin kuoltua kreikkalaiset kapinoivat makedonialaisia vastaan vuonna 323 eaa. Tuolloin Makedonian hallitsija Antipatros pakeni kreikkalaisia Lamíaan, missä hän joutui piiritetyksi. Niin kutsuttu Lamian sota loppui kun toinen makedonialainen armeija saapui paikalle.


title: Lamía

text: Nykyinen Lamían kunta muodostui, kun Lamía, Gorgopótamos, Leianokládi, Pávliani ja Ypáti yhdistyivät vuoden 2011 alussa Kallikrates-suunnitelman mukaisesti.


title: Lamía

text: Vuoden 2011 kuntauudistuksesta lähtien Lamían kunta muodostuu viidestä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Skeletons in the Closet (Venomin albumi)

text: Skeletons in the Closet on Venom-yhtyeen albumi, joka julkaistiin vuonna 1993.


title: Calma apparente

text: Calma apparente on italialaisen poplaulaja Eros Ramazzottin albumi vuodelta 2005. Albumilta löytyy 13 kappaletta.


title: Markku Envall

text: Markku Sakari Envall (s. 28. heinäkuuta 1944 Hämeenlinna) on suomalainen kirjallisuuden tutkija ja kirjailija. Hän on julkaissut tutkimuksia, esseitä, runoja, kuunnelmia, aforismeja sekä romaanin.


title: Markku Envall

text: Envall sai vuoden 1990 Finlandia-palkinnon aforismikokoelmasta "Samurai nukkuu" (1989). Hänen teoksensa "Ja Job antaa anteeksi" valittiin Vuoden aforismikirjaksi 2005. Vuonna 2009 Envall palkittiin Samuli Paronen -palkinnolla ansioista aforistiikan alalla.


title: Markku Envall

text: Envall valmistui ylioppilaaksi vuonna 1964, humanististen tieteiden kandidaatiksi 1968, filosofian kandidaatiksi 1971 ja lisensiaatiksi 1976. Hän väitteli filosofian tohtoriksi yleisestä kirjallisuustieteestä Helsingin yliopistossa vuonna 1987.


title: Markku Envall

text: Envall työskenteli Helsingin yliopistossa yleisen kirjallisuustieteen vt. assistenttina 1970–1978 ja kotimaisen kirjallisuuden assistenttina 1982–1992. Hän oli Suomen Akatemian tutkimusapulainen 1978–1980 ja vanhempi tutkija 1991–1994.


title: Markku Envall

text: Vuosina 1980–1990 Envall työskenteli Helsingin Sanomien vakinaisena avustajana. Hän oli Eino Leinon seuran johtokunnan jäsen 1984–1989, valtion kirjallisuustoimikunnan jäsen 1989–1991 ja WSOY:n kirjallisuussäätiön hallituksessa 1999–2009.


title: Markku Envall

text: Envall asuu Helsingissä. Hänellä on neljä lasta entisen puolisonsa kirjailija Tittamari Marttisen kanssa.


title: Raimo O. Kojo

text: Raimo Olavi Kojo (s. 23. helmikuuta 1939 Jaakkima, Laatokan Karjala) on suomalainen kirjailija ja toimittaja. Hän on omien sanojensa mukaan ikuinen evakko, myös kirjoittamisessa. Hän on asunut melkein kaikissa Suomen maakunnissa ja sotalapsena Ruotsissa. Nykyinen, 57. asuinpaikka on Janakkalan Turenki. Kojo kävi Jyväskylän lyseota 10 vuotta ja 7 luokkaa, ja sai potkut lehtityön takia. Sittemmin hän hankki kirjoitusoppinsa pääosin käytännön työssä. Työkenttänä hänellä ovat olleet 17-vuotiaasta lähtien sanoma- ja aikakauslehdet, radio ja vähän televisiokin. Lehti- ja radiotyön lisäksi Kojo on julkaissut noin 30 kirjaa. Vapaaksi kirjoittajaksi hän jäi 1966.


title: Raimo O. Kojo

text: Palkintoja: Tiedonjulkistamisen valtionpalkinto 1981 teoksesta "Lappi – Suomen siirtomaa". Vuoden satukirja -palkinto 1985 teoksesta "Seitsemän savun peto". Suomen Matkailuliiton Luovuuden kultahippu 1997. Valtion ylimääräinen lehtimieseläke vuodesta 2002.


title: Raimo O. Kojo

text: Työskennellessään 1960–1966 Helsingissä Suomen Matkailuliiton tiedottajana sekä lehtien ja opaskirjojen toimittajana (ensimmäinen ja viimeinen palkkatyö) Kojolta ilmestyi toistakymmentä erilaista matkaopasta.


title: Raimo O. Kojo

text: Kojon siirryttyä freelanceriksi muutamat hänen matkailuun liittyvät omakustannusoppaansa ylsivät hämmästyttäviin painosmääriin (esim. "101 automatkakohdetta" 240 000 kpl).


title: Raimo O. Kojo

text: "Lapin retkeilyopas", ensimmäinen perusteellinen kuvaus kaikista Lapin erämaista, on noussut klassikon asemaan, nimetty jopa ”lapinkävijän raamatuksi”. Toinen merkittävä kotimaan kuvaus oli yhdessä Matti A. Pitkäsen kanssa julkaistu laaja "Suomalaisia kuvia". Oppaiden ja esseiden ohessa 1960-luvulla ilmestyi myös ensimmäinen kaunokirjallinen teos "Tervaksentuoksuinen lohi".


title: Raimo O. Kojo

text: 1970-luvun lopulla Kojo asui Inarissa ja julkaisi kokemuksistaan tiedonjulkistamisen valtionpalkinnon saaneen esseekokoelman "Lappi – Suomen siirtomaa". Toinen pohjoinen kirja oli "Heittiön vaellus", veijarimainen elämäkertaromaani legendaarisesta kullankaivajasta Heikki Kokosta. Kojo oli kiinnostunut myös valokuvauksesta, ja teoksessa "Teno – Saamen ja lohen virta" runsas kuvitus on hänen omaansa. Välipalana syntynyt satukirja "Seitsemän savun peto" voitti Lasten Oman Kirjakerhon kirjoituskilpailun ja palkittiin myös Vuoden satukirjana.


title: Raimo O. Kojo

text: Toivuttuaan alkoholismistaan 1985 Kojo halusi analysoida itseään. Hän ajoi polkupyörällä Utsjoelta Espooseen; aikaa testiretkeen kului kolme ja puoli kuukautta, ajomatkaa kertyi reilut 3 100 kilometriä ja reitti suuntautui kaikkiin Suomen maakuntiin. Tuloksena oli teos "Syysmatka Suomessa", joka on paitsi monipuolinen matkakertomus, myös kuvaus ihmisen sekä fyysisestä että psyykkisestä kestokyvystä.


title: Raimo O. Kojo

text: Syysmatkan jälkeen Kojo asui useaan otteeseen erakkona Inarijärven saaressa. Yksinäisen pohdiskelun tuloksena syntyi monitasoinen, yhteiskunnan ja ihmisen suhdetta käsittelevä romaani "Erakon paljastava syksy".


title: Raimo O. Kojo

text: Pohdittuaan reilun vuosikymmenen alkoholismin olemusta ja hankittuaan moninaista tietoa koko yhteiskuntaa koskevasta ongelmasta, Kojo kirjoitti myös klassikoksi kohonneen teoksen "Eroon viinasta". Teoksessa on vahva kuvaus omasta elämästä viinan vankina ja siitä vapautumisesta.


title: Raimo O. Kojo

text: Uusin romaani "Minä, Adolf ja Josif" on kuvaus sota-ajan kotirintaman elämästä Laatokan Karjalassa ja sen jälkeisestä evakkomatkasta. Ohessa on totta ja tarua kahden viiksiniekkaisen diktaattorin kulissientakaisesta toiminnasta.Lehtityö. Jyväskylän lyseon aikana Kojo perusti maakunnallisen teinilehden "Keski-Suomen Teinin" ja toimi sen toimitussihteerinä. Kouluaikana hän oli myös avustajana ja kesätoimittajana "Keskisuomalaisessa". Asevelvollisena hän toimi sekä aliupseerikoulussa että RUK:ssa kurssijulkaisun toimitussihteerinä.


title: Raimo O. Kojo

text: Ainoassa vakituisessa työpaikassaan Suomen Matkailuliitossa hänen vastuullaan oli muun muassa "Retkeily ja leirintä" -lehti.


title: Raimo O. Kojo

text: Freelancertoimittajana Kojolla on satojen erillisten reportaasien, artikkeleiden, esseiden yms. lisäksi ollut erilaisissa lehdissä myös kymmeniä sarjoja, palstoja, pakinointia jne. Areenana ovat olleet lehdet "Suomen Kuvalehdestä" ja "Helsingin Sanomista" erikoislehtien kautta järjestölehtiin.


title: Raimo O. Kojo

text: "Helsingin Sanomissa" ilmestyi 1975–1979 sunnuntaikolumni "Pohjoisesta katsoen", 1978 matkakertomussarja otsikolla "Rajan pinnassa" ja 1986 19-osainen kertomussarja otsikolla "Kulkuri", kuvaus 3½ kuukauden ja 3 150 km:n pyöräretkestä Utsjoelta Espooseen.